title: Sisu SA-150

text: Sisu SA-150 eli Masi on suomalaisen Sisu-Auton vuosina 1982–1991 valmistama kaksiakselinen, nelivetoinen maastokuorma-auto, jonka kantavuus oli 6 400 kg. Auto suunniteltiin puolustusvoimien käyttöön seuraajaksi A-45-mallille.


title: Sisu SA-150

text: A-45-mallista saatujen käyttökokemusten perusteella ja tykkien koon kasvun takia puolustusvoimilla havaittiin tarvetta saada entistä tehokkaampia vetäjiä. Tämän johdosta päätettiin kehittää kokonaan uusi keskiraskas maastokuorma-auto.


title: Sisu SA-150

text: Mallin suunnittelu alkoi vuonna 1978 Helsingin Fleminginkadulla Sisu-Auton tuotekehitysjohtaja Seppo Kokkolan johtamassa työryhmässä. Ryhmään kuuluivat Sisu-Auton tuohon aikaan merkittävimmät suunnittelijat Kari Lindholm, Veli Vallinoja, Uoti Hartikainen ja Kalevi Kakko. Lähtökohtana oli käytetty Nato-yhteensopivuutta, mikä ilmeni rengaskoosta 14,00-20 ja ajoneuvon ulkonäöstä. Ensimmäisen prototyypin valmistus alkoi marraskuussa 1979 ja seuraavan vuoden helmikuussa suoritettiin ensimmäinen koeajo. Huhtikuussa autoa testattiin Rovajärven ampuma-alueella ja syksyllä aloitettiin puolen vuoden mittainen koeajo-ohjelma. Ajoneuvo läpäisi puolustusvoimien testit.


title: Sisu SA-150

text: Prototyyppimalli oli nimeltään SA-140. Siinä oli voimanlähteenä turboahdettu Valmet 611, jonka teho oli 140 kW. Auton huippunopeus oli 100 km/h. Suurimmalla välityssuhteella huippunopeus oli 1,6 km/h. Auto oli selvästi kookkaampi ja suorituskykyisempi kuin A-45; sen omamassa oli lähes sama kuin A-45:n kokonaismassa.


title: Sisu SA-150

text: Sisu-Auto antoi autolle lempinimen "Masi", sillä edeltäjämallin nimeksi vakiintunut "Proto-Sisu" ei miellyttänyt valmistajaa.


title: Sisu SA-150

text: Sarjatuotantomallin moottorin teho nostettiin 150 kilowattiin, joten sen mallinimeksi tuli SA-150. Auton sarjavalmistus alkoi Hämeenlinnassa vuonna 1982 ja ensimmäinen kymmenen ajoneuvon erä luovutettiin puolustusvoimille saman vuoden lokakuussa. Seuraavasta vuodesta alkaen valmistusmäärät olivat noin 60 autoa vuodessa. Kahta pientä, alkuvaiheessa toimitettua Karjaalla koottua erää lukuun ottamatta valmistus säilyi mallin koko elinkaaren ajan Hämeenlinnassa.


title: Sisu SA-150

text: SA-150:ssä oli hyödynnetty paljon samoja osia kuin muissa Sisu-malleissa, kuten ensimmäisissä XA-180-mallisissa Paseissa.


title: Sisu SA-150

text: Auton voimanlähteenä oli vesijäähdytteinen, iskutilavuudeltaan 6,6-litrainen ja kuusisylinterinen nelitahtinen rivimoottori, turboahdettu Valmet 611 CSBA -suoraruiskutusdiesel. Moottorin suurin teho oli 150 kW ja suurin vääntömomentti 680 Nm.


title: Sisu SA-150

text: Voima välittyi kuivan, yksilevyisen kytkimen kautta ZF:n valmistamaan kuusiportaiseen vaihteistoon. Autossa oli myös kaksiportainen alennusvaihde, joka tuplasi vaihteiden määrän. Sekä etu- että taka-akseli olivat vetäviä. Molemmat akselit olivat jäykkiä. Jarruina oli paineilmatoimiset, kaksipiiriset S-nokkarumpujarrut.


title: Sisu SA-150

text: Taka-akseli oli jousitettu lehtijousin. Etuakselilla oli lisäksi vielä hydrauliset iskunvaimentimet. Auton akselipainot jakautuivat tasaisesti ja runko oli kiertyvä, minkä ansiosta pyörät olivat jatkuvassa kosketuksessa maahan huonossakin maastossa. Ohjausjärjestelmä oli varustettu tehostimella.


title: Sisu SA-150

text: Auton ohjaamossa oli istumapaikat kuljettajan lisäksi kahdelle ja se oli sijoitettu moottorin yläpuolelle. Sekä ohjaamo että lava oli kiinnitetty runkoon joustavin kiinnikkein, jotka sallivat rungon kiertymisen vääntämättä päälirakenteita. Kuljettajan istuimessa oli säätömahdollisuus pituus- ja korkeussuunnassa. Ohjaamossa oli kattoluukku, naamiointiverkon teline ja kaksinopeuksisella puhaltimella varustettu lämmityslaite.


title: Sisu SA-150

text: Lavalla sai kuljettaa enintään 30 henkilöä. Sen laidat olivat irrotettavia. Suojana oli metalliputkien varaan pingotettu pressu.


title: Sisu SA-150

text: Sähköjärjestelmä oli 24-volttinen ja autossa oli kaksi 12-volttista, 150 ampeeritunnin akkua.


title: Sisu SA-150

text: Autossa oli vetokyvyltään 8 000 kg vinssi, jota voi käyttää sekä edessä että takana. Vaijerin pituus oli 50 metriä.


title: Sisu SA-150

text: Polttoainetankin tilavuus oli 225 litraa.


title: Sisu SA-150

text: Auton huippunopeus oli 100 km/h ja toimintasäde 800 km. Auto oli muun muassa kiertyvän runkonsa ansiosta erittäin maastokelpoinen. Maastossa suurin lähestymiskulma oli 42° ja jättökulma 39°. Maavara oli 0,4 m ja suurin kahluusyvyys metrin. Auton kääntösäde oli 8,2 m.


title: Sisu SA-150

text: SA-150:stä tehtiin muunnelma SA-151, joka valmistui vuonna 1990–1991. Merkittävin ero verrattuna edeltäjään oli lava, jota oli levennetty 100 mm.


title: Sisu SA-150

text: SA-150:n pääasiallinen käyttökohde on tykin vetäjänä. Sen raskaampi muunnelma oli kolmiakselinen SA-240 eli Rasi.


title: Blue Play

text: Blue Play on suomalaisen rock-yhtye Passionworksin toinen studioalbumi, joka julkaistiin Suomessa 26. huhtikuuta 2006. Albumi meni julkaisuviikollaan Suomen virallisen listan sijalle 37. Kappaleet ovat säveltäneet laulaja Harriet (Harry) Hägglund, kosketinsoittaja Maiju Tommila ja basisti Kristian Pihlajaharju. Kappaleet on sanoittanut Harriet Hägglund.


title: Blue Play

text: Albumin ovat tuottaneet yhtyeen ydinkaksikko Harriet Hägglund & Kristian Pihlajaharju (7 kappaletta) ja Anssi Kippo (3 kappaletta). Levy on äänitetty pääosin Anssi Kipon Astia-studiolla vuoden 2005 aikana.


title: Blue Play

text: Levyn ensimmäinen single "Falling" julkaistiin 1. maaliskuuta 2006, ja se meni julkaisuviikollaan Suomen virallisen singlelistan ykköseksi ja oli Top10:ssä yhteensä 4 viikkoa. Levyn toinen single "Flying" julkaistiin toukokuussa 2006 ainoastaan radio-promona. Levyn kolmas single, uudelleen miksattu "Angels Crossing 07 Mix", julkaistiin ainoastaan digitaalisena 5. syyskuuta 2007.


title: Blue Play

text: Blue Playn on julkaissut myös saksalainen ZYX Music Saksassa, Itävallassa ja Sveitsissä. Saksan julkaisu sisältää bonus-raitana "Falling" - musiikkivideon, ja se julkaistiin 20. heinäkuuta 2007.


title: Blue Play

text: Blue Playn on julkaissut myös Japanissa japanilainen Disk Union. Japanin julkaisu sisältää kolme bonus-kappaletta: "Falling Orchestral version", "Angels Crossing 07 Mix" ja "Angels Crossing 07 Mix (radio edit)", ja se julkaistiin Japanissa 20. kesäkuuta 2008.


title: Blue Play

text: Albumi nousi Suomen virallisen listan sijalle 37.


title: Take My Heart

text:
Take My Heart on Jukka Kuoppamäen vuonna 1972 Puolassa julkaistu englanninkielinen albumi. A-puoli
B-puoli


title: Claudio Bravo

text: Claudio Andrés Bravo Muñoz (s. 13. huhtikuuta 1983 Buin) on chileläinen jalkapallomaalivahti. Hän edustaa Englannin Valioliigassa pelaavaa Manchester Cityä.


title: Claudio Bravo

text: Bravo on tunnetun chileläisseura Colo-Colon kasvatti. Edustusjoukkueessa hän teki ensiesiintymisensä vuonna 2002. Ykkösvahti Eduardo Lobosin loukkaannuttua päävalmentaja Jaime Pizarro antoi Bravolle mahdollisuuden, joka jäi kuitenkin lopulta lyhyeksi, jouduttuaan myös sairaslistalle.


title: Claudio Bravo

text: Toivuttuaan loukkaantumisesta hän palasi joukkueen ykkösvahdiksi, Lobosin oltua vielä loukkaantuneena. Tämän jälkeen Bravo ei enää menettänyt paikkaansa ykkösvahdin paikalta. Vuonna 2006 hän voitti ensimmäisen pokaalinsa, kun joukkue eteni syyskaudella (Apertura) loppuotteluun, jossa se kohtasi Universidad de Chilen. Colo-Colo voitti ottelun lopulta rangaistuslaukauskilpailussa, jossa Bravo torjui ratkaisevan laukauksen.


title: Claudio Bravo

text: Bravo siirtyi kaudeksi 2006–2007 espanjalaiseen Real Sociedadiin, jonka kanssa hän teki viisivuotisen sopimuksen. Hän (23) ja Asier Riesgo (23) olivat pääsarjakauden nuorin maalivahtikaksikko. Hän aloitti kauden penkiltä, mutta nosti itsensä kauden edetessä ykkösvahdiksi, pelaten lopulta 29 sarjaottelua. Ensimmäisen ottelunsa hän pelasi 22. lokakuuta 2006 ottelussa Mallorcaa vastaan. Hänen päästettyjen maalien keskiarvo oli 1.00, joka oikeutti viidenteen tilaan kauden parhaan maalivahdin tittelöissä. Kausi päättyi kuitenkin joukkueen osalta pettymykseen, kun se tippui maan pääsarjasta.


title: Claudio Bravo

text: Seuraavalla kaudella 2007–2008 Riesgo palautti ykkösvahdin asemansa ja oli torjuntavastuussa kaikissa kauden 42 ottelussa. Riesgo lainattiin kaudeksi 2008–2009 Recreativo de Huelvaan ja näin Bravo nousi jälleen ykkösvahdiksi. Joukkue ei kuitenkaan pettymyksekseen onnistunut kauden jälkeen nousemaan maan pääsarjaan.


title: Claudio Bravo

text: 14. helmikuuta 2010 Bravo teki uransa ensimmäisen maalin, kun hän onnistui vapaapotkusta ottelussa Gimnàstic de Tarragonaa vastaan. Hieman tämän jälkeen hän loukkasi polvensa ottelussa Córdobaa vastaan.


title: Claudio Bravo

text: 28. toukokuuta 2014 lehdet uutisoivat Barcelonan päässeen sopimukseen Bravon kanssa hänen siirtymisestään katalonialaisseuraan tulevana kesänä 2014. Siirron toteutuminen vaati kuitenkin vielä Real Sociedadin hyväksynnän.


title: Claudio Bravo

text: 18. kesäkuuta 2014 Bravo allekirjoitti nelivuotisen sopimuksen Barcelonan kanssa. Hänestä maksettiin 12 miljoonan euron siirtokorvaus. Siirto toteutui siirtoikkunan auettua 1. heinäkuuta 2014.


title: Claudio Bravo

text: 25. elokuuta 2016 Bravo siirtyi englantilaiseen Manchester Cityyn neljävuotisella sopimuksella.


title: Claudio Bravo

text: Bravo teki ensiesiintymisensä Chilen maajoukkueessa vuoden 2004 Copa Américan ottelussa Paraguayta vastaan. Hän pelasi myös seuraavassa Copa Américassa vuonna 2007 neljä ottelua. Hänestä tuli myös maajoukkueen kapteeni Marcelo Salasin päätettyä pelaajauransa.


title: Avaa sydämesi mulle

text:
Avaa sydämesi mulle on suomalaislaulaja Fredin loppuvuodesta 1974 julkaistu studioalbumi. Se oli suuri menestys pysyen listaykkösenä yhdeksän viikkoa.
Albumin tunnetuin raita on sen nimikappale, joka oli Suomessa tulevan vuoden 1975 suurimpia hittejä ja sijoittui korkeimmillaan singlelistan sijalle 2.


title: Avaa sydämesi mulle

text:
A-puoli
B-puoli


title: Passion Play (Passionworksin albumi)

text: Passion Play on suomalaisen rock-yhtye Passionworksin esikoisalbumi, joka julkaistiin Suomessa 17. tammikuuta 2003. Kappaleet ovat pääosin säveltäneet laulaja Harriet (Harry) Hägglund ja basisti Kristian Pihlajaharju. Kappaleet on sanoittanut Harriet Hägglund.


title: Passion Play (Passionworksin albumi)

text: Albumin ovat tuottaneet Mikko Karmila (kappaleet 4, 6, 8), ja loput kappaleet Harriet Hägglund & Kristian Pihlajaharju yhdessä Mikko Karmilan kanssa. Levyn äänittäjänä ja miksaajana toimi Mikko Karmila, ja se on äänitetty pääosin vuoden 2002 aikana. Lisäksi levylle sisällytettiin "Passion Play Vol. 03" -ep:n kaikki kolme kappaletta, jotka äänitettiin syyskuussa 2000.


title: Passion Play (Passionworksin albumi)

text: Passion Playn on julkaissut Japanissa japanilainen Disk Union. Japanin julkaisu sisältää yhtyeen ensimmäisen singlen "Get Away/Invisible Child" kappaleet bonus-kappaleina. Passion Play julkaistiin Japanissa 20. kesäkuuta 2008 samanaikaisesti yhtyeen toisen levyn "Blue Play"n kanssa.


title: Luke Wilkshire

text: Luke Wilkshire (s. 2. lokakuuta 1981 Wollongong, Australia) on australialainen jalkapalloilija. 178 senttimetriä pitkän Wilkshiren pelipaikka on keskikentän keskellä tai puolustuksen oikealla laidalla.


title: Luke Wilkshire

text: Wilkshire on pelannut ammattilaisurallaan myös Englannissa Middlesbroughissa ja Bristol Cityssä sekä Alankomaissa Twentessä. Australian maajoukkueessa hän pelasi 80 maaottelua ja teki kahdeksan maalia vuosina 2004–2014. Wilkshire on ollut mukana joukkueessa muun muassa olympialaisissa 2004, Maanosaliittojen cupissa 2005 ja MM-kisoissa 2006, jossa hän pelasi yhdessä alkulohko-ottelussa ja Australian tappioon päättyneessä neljännesvälieräottelussa. Hänet valittiin myös 2010 MM-joukkueeseen.


title: U-83 (1940)

text: U-83 oli Saksan laivaston VIIB-luokan sukellusvene toisessa maailmansodassa. Alus tilattiin 9. kesäkuuta 1938 Flender Werkeltä Lyypekistä telakkanumerolla 291. Sen kölin lasku tapahtui 5. lokakuuta 1939 ja alus laskettiin vesille 9. joulukuuta 1940. Alus otettiin palveluskäyttöön 8. helmikuuta 1941 päällikkönään Hans-Werner Kraus.


title: U-83 (1940)

text: Alus teki 12 partiomatkaa ennen uppoamistaan 4. maaliskuuta 1943. Matkojen aikana se upotti viisi kauppa-alusta, yhden apulaivan ja vaurioitti yhtä apulaivaa ja yhtä kauppa-alusta.


title: U-83 (1940)

text: Alus liitettiin palvelukseen otettaessa 1. Sukellusvenelaivueeseen, jossa se oli koulutettavana 31. toukokuuta 1941 saakka ennen siirtoaan operatiiviseen käyttöön. Alus aloitti ensimmäisen purjehduksensa 26. heinäkuuta Kielistä ja se palasi 9. syyskuuta Brestiin.


title: U-83 (1940)

text: Aluksen toinen purjehdus alkoi 28. syyskuuta Brestistä, minkä aikan se upotti portugalilaisen kauppalaivan "Corte Realin" ja vaurioitti pahoin saattuetta HG75 suojannutta CAM-alus "HMS Ariguania". Alus palasi 31. lokakuuta Brestiin.


title: U-83 (1940)

text: Aluksen seuraava purjehdus oli siirtyminen Messinaan, jonne se saapui 23. joulukuuta. Se siirtyi 25. joulukuuta Messinasta edelleen Salamiihin, jonne se saapui 30. joulukuuta liittyen seuraavana päivänä 23. Sukellusvenelaivueeseen. Alus teki Salamiista yhden tuloksettoman purjehduksen 12.-24. helmikuuta 1942.


title: U-83 (1940)

text: "U-83" lähti 10. maaliskuuta Salamiista merelle. Alus havaitsi saattueen AT-34, josta se vaurioitti 17. maaliskuuta torpedoimalla brittiläistä kauppa-alus "Cristaa". Alus palasi 21. maaliskuuta Salamiihin. Alus siirtyi 24. maaliskuuta La Speziaan, jonne se saapui 28. maaliskuuta.


title: U-83 (1940)

text: Alus lähti 5. huhtikuuta La Speziasta tuloksettomalle partiomatkalle, minkä päätteeksi se palasi 30. toukokuuta Salamiihin. Alus aloitti 4. kesäkuuta seuraavan matkansa, jonka aikana se upotti egyptiläisen höyrylaiva "Saidin" (231 t), palestiinalaiset "Estherin" (100 t)ja "Typhoonin" (175 t) sekä Q-alus "HMS Faroukin" (96 t) ennen paluutaan 20. kesäkuuta La Speziaan. Matkan aikana alus siirrettiin 30. huhtikuuta 1942 29. Sukellusvenelaivueeseen palveluksensa kolmanteen ja viimeiseen yksikköön.


title: U-83 (1940)

text: Alus lähti 6. elokuuta La Speziasta viimeiselle tulokselliselle matkalleen, jonka aikana se upotti kanadalaisen joukkojenkuljetusaluksen "Princess Margueriten" (5875 t). Upotetulla aluksella oli lähes 1000 sotilasta, joista kuitenkin sai surmansa ainoastaan 44. Sukellusvene palasi 20. elokuuta Salamiihin.


title: U-83 (1940)

text: Alus siirtyi 31. elokuuta - 4. syyskuuta Salamiista La Speziaan, jossa sen päälliköksi vaihtui 16. lokakuuta 1942 Ulrich Wörisshoffer. Alus teki uuden päällikkönsä alaisuudessa kaksi tuloksetonta purjehdusta La Speziasta 21. marraskuuta - 17. joulukuuta ja 12. -31. tammikuuta 1943 ennen tuhoutumistaan kolmannella matkallaan.


title: U-83 (1940)

text: Alus lähti 1. maaliskuuta viimeiselle kohtalokkaalle matkalleen La Speziasta. Kuninkaallisten ilmavoimien Lockheed Hudson upotti 4. maaliskuuta 1943 Espanjan rannikolla Cartagenasta kaakkoon kolmella syvyyspommilla aluksen miehistöineen.


Mario vs. Donkey Kong 2: March of the Minis on Nintendon kehittämä ja julkaisema pulmapeli Nintendo DS:lle. Se julkaistiin vuonna 2006 Yhdysvalloissa ja muualla maailmassa 2007. Peli on jatkoa vuonna 2004 Game Boy Advancelle julkaistulle pelille Mario vs. Donkey Kong. Uutta verrattuna edelliseen peliin on muun muassa Mini-Mariojen liikuttaminen stylus-kynällä Marion sijaan, yli 80 mutkikasta ja haastavaa kenttää sekä erityisesti DS:lle suunniteltu tasoeditori. Lisäksi peli hyödyntää Nintendo Wi-Fi Connection-nettipalvelua. Nintendo DSi:n DSiWaressa on pelille myös kolmas osa: .


title: Mario vs. Donkey Kong 2: March of the Minis

text: Mario on mainostamassa uuden Super Mini-Mario World-huvipuiston avajaisia VIP-vieraansa Paulinen kanssa. Yleisön joukossa oleva Donkey Kong äkki-ihastuu Paulineen ja tarjoaa Mini-Donkey Kongia huipuiston maskotiksi kun taas Mario tarjoaa Mini-Marioa maskotiksi. Pauline valitsee Mini-Marion, mistä Donkey Kong suuttuu. Donkey Kong kaappaa Paulinen ja vie tämän rakennuksen korkeimpaan kerrokseen. Tällä kertaa Mario taritsee Mini-Mariojen avun pelastaakseen päivän.


text: Peli tukee WFC-nettipalvelua. Pelissä ei ole varsinaista moninpelitilaa, mutta pelaajat voivat luoda omia kenttiätasoeditorin avulla ja lähettää niitä Wi-Fi:n kautta muille pelaajille ympäri maailmaa.


title: Bionic

text: Bionic on yhdysvaltalaisen laulajan Christina Aguileran albumi, joka julkaistiin kesäkuussa 2010. Levy myi huomattavasti vähemmän kuin Aguileran edelliset albumit. Ensimmäisellä listaviikollaan se myi Yhdysvalloissa 110 000 kappaletta ja ylsi Billboard 200 -listan sijalle kolme, mutta oli elokuuhun 2014 mennessä myynyt Yhdysvalloissa vain noin 300 000 kappaletta. Suomessa albumi debytoi virallisen albumilistan sijalla 10.


title: Bionic

text: Deluxe Edition


title: Bionic

text: iTunes Edition


title: Space Systems/Loral

text: Space Systems/Loral (SS/L) on yhdysvaltalainen tietoliikennesatelliittien valmistaja.


title: Space Systems/Loral

text: Sen päätoimipaikka on Palo Alto Kaliforniassa. Se kuuluu Loral Space & Communications-konserniin.


title: Space Systems/Loral

text: Yhtiö siirtyi vuonna 1990 715 miljoonan dollarin hintaan Loral Corporation-yhtiölle. Sen myi Ford Motor Company, jossa se on ollut Space Systems Division osana Ford Aerospacea. Se perustettiin 1950-luvun lopussa nimellä Western Development Laboratories (WDL) Philco-yhtiö. Philco muuttui vuonna 1966 Philco-Fordiksi.


title: Space Systems/Loral

text: SS/L on perinyt edeltäjiensä innovaatiohistorian: Vuonna 1960 Courier 1B oli Philcon satelliitti ja samalla maailman ensimmäinen aktiivisen toistimen sisältävä satelliitti.


title: Space Systems/Loral

text:
SS/L on itse kehittänyt ionipropulsiota, litium-akkutekniikkaa ja komposiittirakenteita.
Marraskuussa 2010 emoyhtiö on ilmaissut myyntihalunsa, se halunnee keskittyä tietoliikenteeseen eikä satelliittien tekemiseen. Eräs syy on kanadalaisen Telesat Canadan osto- ja myyntimahdollisuus, toinen on se, että SS/Loralin yhdysvaltalainen asiakas TerreStar ei pystyne maksamaan tilaamaansa ja jo toimitettua TerreStar-1-satelliittia konkurssiuhkansa takia.


title: Space Systems/Loral

text: SS/L:n päätuote on 1300-runkoon perustuvat tietoliikennesatelliitit, niitä on tehty 48 kappaletta.


title: Eggerland

text: Eggerland on HAL Laboratoryn kehittämä videopelisarja, joka julkaistiin aluksi vuonna 1985 MSX-tietokoneille. Sarjan peleistä suurin osa julkaistiin vain Japanissa.


title: Eggerland

text: Sarjaan kuuluvat muun muassa Adventures of Lolo, Adventures of Lolo 2 ja Adventures of Lolo 3, joista kaikki on julkaistu myös länsimaissa.


title: Stephanie Pratt

text: Stephanie Lynn Pratt (s. 11. huhtikuuta 1986) on yhdysvaltalainen julkisuuden henkilö. Hänet tunnetaan parhaiten MTV:n tositv-sarjasta "The Hills". Stephanie on Spencer Prattin pikkusisko.


title: Stephanie Pratt

text: Stephanie nähtiin ensimmäisen kerran "The Hillsissä" kolmannella tuotantokaudella vuonna 2007.


title: Ofotvuono

text: Ofotvuono () on Norjan merellä, 200 kilometriä napapiiriltä pohjoiseen sijaitseva vuono. 78 kilometriä pitkä ja 553 metriä syvä vuono on Norjan 12. pisin ja 18. syvin. Vuonoa kutsutaan usein sen englanninkielisellä nimellä Ofotvuono (Ofotfjord) ja monissa historiallisissa dokumenteissa "Narvik Fjordiksi".


title: Ofotvuono

text: Ofotvuono on Nordlandin läänin pisin ja Pohjois-Norjan neljänneksi pisin vuono. Sen pohjoisella rannalla ovat Tjeldsundin ja Evenesin kunnat, itäisellä rannalla Narvik ja eteläisellä rannalla Ballangen. Lødingen (ja sen takana Lofootit) ja Länsivuono ovat Ofotvuonosta lounaaseen.


title: Ofotvuono

text: Ofotvuonosta leviää myös muutamia pienempiä haaroja, mitkä ovat Ramsund, Bogen, Herjangen, Rombaken, Beisfjord, Skjomen ja Ballangen. Ofotvuonon suulla, eteläisellä puolella, on toinen vuono, kapea Efjord, mikä levittäytyy kaakkoon.


title: Ofotvuono

text: Vuono on vuorten ympäröimä, joista jotkut ovat jopa 1 700 metriä korkeita. Ainoat alankoalueet ovat pohjoisella rannalla Harstad-Narvik-lentoaseman alueella. Vuoret ovat metsien peittämiä 500 metriin asti. Yleisin puu on koivu, mutta siellä nähdään myös paljon mäntyjä ja haapoja. Vuonon ympärillä oleva kallioperä koostuu kahdesta kovasta mineraalista, gneissistä ja graniitista, sekä pehmeämmistä, esimerkiksi Ballangenissa on dolomiittilouhos.


title: Ofotvuono

text: Ofotvuonon alueella on rikasta merielämää. Sillit viihtyvät alueella erityisesti talvisin, mikä houkuttelee valaita. Sukeltajat ovat havainneet vuonolla silloin tällöin myös hummereita. Turska ja seiti ovat yleisimmät kalalajit ympäri vuoden, makrilli taas on alueella yleinen heinäkuusta syyskuun keskivaiheille. Merikotkat ja saukot ovat palanneet vuonon alueelle ja ovat nykyään hyvin yleisiä. Merilokit ovat yleisiä ympäri vuoden. Monet muuttolinnut, kuten meriharakat ja harmaahaikarat palaavat vuonon alueelle kesäisin.


title: Ofotvuono

text: Ofotvuonossa käytiin Narvikin taistelu Toisen maailmansodan aikana. Nykyäänkin meren pohjassa on joitakin laivoja, jotka ovat suosittuja sukeltajien keskuudessa, tosin osa laivoista on lain suojaamia.


title: Politika

text: Politika oli suomalainen vuosina 2010−2012 julkaistu perustettu liberaali verkkolehti, jonka päätoimittajana toimi Dennis Mitzner. Lehdessä julkaistiin suomalaisten yhteiskunnallisten ajattelijoiden kirjoituksia. Ensimmäisen numeron kirjoittajina olivat muun muassa professorit Timo Vihavainen ja Juha Sihvola. Lehteen ehtivät kirjoittaa heidän lisäkseen mm. Yhdysvaltain ja Ison-Britannian historian sekä Pohjois-Amerikan kirkkohistorian dosentti Markku Ruotsila, dogmatiikan dosentti Juha Ahvio, hallintotieteiden professori Risto Harisalo, historian professori Juha Sihvola, VTM Wille Rydman, europarlamentaarikko Sampo Terho, sisäministeri Päivi Räsänen ja everstiluutnantti Jouni Suninen.


title: Politika

text: Päätoimittaja Mitzner perusti lehden yhdessä David Vatkan kanssa. Lehteä julkaisi Dmedia Oy. Mitzner oli toiminut aiemmin Jerusalem Postin ja Uusisuomi.fi:n blogistina. Lehden linja oli yleisoikeistolainen, mutta puoluepoliittisesti sitoutumaton. Lisäksi se ei ollut ideologisesti sulkeutunut, vaan esimerkiksi kulttuurin alueella kirjoittajilla oli vapaus esittää erilaisia näkemyksiä. Valtaosa kirjoituksista käsitteli arvokonservatismia,vapaata markkinataloutta ja markkinaliberalismia, maahanmuuton ja islamin kritiikkiä, itävaltalaista taloustiedettä ja Israelin politiikkan perusteita.


title: Politika

text: Lehti ilmestyi seitsemän kertaa vuodessa. Maksuttomina jutuista oli nähtävissä pääkirjoitus, yhden sivun pituiset artikkelit ja näytteet maksullista artikkeleista. Koko vuosikerran tilaus maksoi 45 euroa. Viimeinen Politikan pääkirjoitus "Hamas ei halua rauhaa" ilmestyi 16. marraskuuta 2012. Päätoimittaja Mitzner esiintyi vielä YLE1:n A-studion Talk-ohjelmassa puhumassa 22. marraskuuta 2012, mutta pian tämän jälkeen lehden verkkosivut suljettiin.


title: Länsivuono

text: Länsivuono () on Nordlandin läänissä, Norjassa sijaitseva vuono. Se sijaitsee Lofoottien saariston ja Manner-Norjan välissä, Bodøstä luoteeseen.


title: Länsivuono

text: Länsivuono on tunnettu turskan pyynnistä, mitä on kalastettu keskiajalta asti. Miekkavalaat tulevat talveksi vuonon alueelle, mikä houkuttelee turisteja. Voimakkaat tuulet ja merenkäynti ovat Länsivuonossa talvisin melko yleisiä.


title: Trafiikki-museot

text: Trafiikki-museot ry on yhdeksän eteläisessä Suomessa sijaitsevan liikenne- ja viestintäalan museon muodostama, alan museotoimintaa edistävä yhteistoimintaverkosto. Verkoston avulla pyritään kasvattamaan jäsenmuseoiden näkyvyyttä ja saavutettavuutta, sekä kehittämään museohenkilökunnan ammatillista osaamista.


title: Trafiikki-museot

text: Tällä hetkellä Trafiikki-verkoston muodostavat Forum Marinum (Turku), Mediamuseo Rupriikki (Tampere), Mobilia (Kangasala), Postimuseo (Tampere), Radio- ja tv-museo (Lahti), Suomen Ilmailumuseo (Vantaa), Suomen merimuseo (Kotka), Suomen Rautatiemuseo (Hyvinkää) ja Tekniikan museo (Helsinki). Mobilian kautta Trafiikki-museoihin liittyvät myös Kanavamuseot.


title: Trafiikki-museot

text: Yhdistykseen kuuluvat museot eivät ole taloudellisesti riippuvaisia toisistaan, vaan itsenäisiä yksiköitä. Yhdistyksen hankkimalla rahoituksella katetaan museoiden yhteistä verkostotyötä. Jokaisessa museossa on merkittävät museoammatillisesti hoidetut kokoelmat ja jatkuvaa näyttelytoimintaa.


title: Trafiikki-museot

text: Trafiikki-museot ry ylläpitää liikenteen- ja viestinnän alojen kirjoihin ja esineistöön keskittyvää verkkokauppaa sekä julkaisee kaksi kertaa vuodessa ilmestyvää Trafiikki-asiakaslehteä. Lisäksi museot järjestävät yhteisiä näyttelyitä. Vuonna 2015 yhtäaikaisesti kaikissa Trafiikki-museoissa on ollut esillä sotien jälkeistä jälleenrakennusvaihetta käsittelevä ”Liikkeelle! Suomi sodan jälkeen” -näyttelykokonaisuus.


title: Kungurin jääluola

text: Kungurin jääluola () on laaja karstiluolasto Permin aluepiirissä Venäjällä. Se sijaitsee Sylva-joen rannalla lähellä Kungurin kaupunkia. Pohja- ja pintavedet ovat uurtaneet sen kalkkikiven ja dolomiitin erottamaan kipsi- ja anhydriittikerrokseen noin 10 000 vuotta sitten.


title: Kungurin jääluola

text: Luolaston yhteispituus on 5,6 kilometriä. Se koostuu yli 50:stä kapeiden käytävien erottamasta salista, joissa on 60 järveä. Luolaston etuosassa on pysyviä jäämuodostumia. Peremmällä lämpötila kohoaa viiteen plusasteeseen. Katossa on yli 130 sylinterinmuotoista ”pilliä”. Saleissa on pieniä stalaktiittejä, kalkkisälpämuodostelmia ja kristalleja. Eläinkunnasta tunnetuin on suurimmassa järvessä elävä sokea äyriäinen.


title: Kungurin jääluola

text: Ihmiset ovat tunteneet Kungurin jääluolan muinaisista ajoista saakka. Sen läheltä on löydetty Sylvan varsilla 800–1000-luvuilla asuneiden ugrien jättämiä esineitä. Siperian valloittaja Jermak talvehti luolaston suun vieressä vuosina 1578–1579. Nykyään Kungurin jääluola on suosittu matkailukohde.


title: Tulymski Kamen

text: Tulymski Kamen () on Uralvuoristoon kuuluva harjanne ja sen korkein vuori Permin aluepiirissä Venäjällä. Se sijaitsee Krasnovišerskin piirin koillisosassa Višeran luonnonpuiston alueella. Pohjois-eteläsuunnassa kulkevan vuorijonon pituus on 24 kilometriä ja suurin leveys 7 kilometriä. Korkeimmat kohdat ovat Tulymski Kamen -vuori (1469 metriä) ja Ostraja (1420 metriä). Rinteillä kasvaa kuusi- ja pihtametsää, jossa on myös sembramäntyjä. Suurin osa harjanteesta sijaitsee metsärajan yläpuolella.


title: Tulymski Kamen

text: Nimitys perustuu tataarin murteiden ja Jazvan komin sanaan "tulym", jonka merkitys on ’joesta kohoava kivi, koski’. Mansin kielessä harjanteella on kaksi nimeä: Jaktyl-Ja-Njor ”Koskijoen vuori” ja Luv-Njor (”Hevosvuori”). Jälkimmäinen perustuu harjanteen hevosen lautasta muistuttavaan muotoon ja liittyy mansilaiseen hevoskulttiin. ”Koskijoki” on vuorijonon länsipuolitse virtaavan Višeran mansinkielinen nimi.


title: Tulymski Kamen

text: Tulymski Kamen on Permin aluepiirin korkein kohta.


title: Beisfjord

text: Beisfjord on kylä Norjassa noin 15 km Narvikista kaakkoon. Se sijaitsee Ofotfjordin haarassa Beisfjordenissa. Siellä on 630 asukasta (2009) ja asukastiheys on 663 as./km. Kylässä on noin 100 oppilaan koulu Beisfjord skole.


title: Beisfjord

text: Kylä on kuuluisa siellä toisen maailmansodan aikana olleista keskitysleireistä. Leirillä oli ensin jugoslavialaisia vuonna 1942 ja sitten venäläisiä vankeja vuodesta 1943 sodan loppuun asti.


title: Vesljana

text: Vesljana () on Volgan vesistöön kuuluvan Kaman sivujoki Permin aluepiirin Permin Komin piirikunnassa Venäjällä. Se saa alkunsa Komin tasavallan rajalta ja laskee Kamaan Ust-Vesljanan kylän alapuolella. Joen pituus on 266 kilometriä ja valuma-alueen laajuus 7490 neliökilometriä.


title: Vesljana

text: Komin tasavallassa on toinen Vesljana-niminen joki, joka laskee Vienanjoen vesistöön kuuluvaan Vymiin. Sen pituus on 138 kilometriä ja valuma-alueen laajuus 4620 neliökilometriä. Joen kominkielinen nimi on "Vesyva" (Весыва).


title: Elämyspedagogiikka

text: Elämyspedagogiikka on kasvatusmenetelmä, joka nähdään tavoitteelliseksi ja tietoiseksi kasvuprosessiksi, ja se tapahtuu omakohtaisen oppimisen kautta luonnossa ja ryhmässä. Saksalais-brittiläistä Kurt Hahnia (1886 - 1974) pidetään yhtenä elämyspedagogiikan tunnetuimpana kehittäjänä. Yhteisöllisyys, toiminta, itsensä löytäminen ja emotionaalisuus ovat Hahnilaisessa elämyspedagogiikassa keskeisiä käsitteitä. Uudet olosuhteet luovat seikkailun ja elämyksellisyyden. Kouluttajan rooli on käynnistää, mahdollistaa, tukea ja seurata prosessia.


title: Elämyspedagogiikka

text: Elämyspedagogisessa toiminnassa korostetaan nimenomaan henkilökohtaisia kasvuprosesseja, mutta nähdään myös, että oppimista tapahtuu vuorovaikutuksessa muiden ihmisten kanssa elämyksiä ja haasteita kohdatessa. Elämyspedagogisen toiminnan kolme keskeistä käsitettä ovat pää, sydän ja käsi. Näitä kolmea osa-aluetta tulee elämyspedagogisessa toiminnassa hyödyntää ja ne luovat elämyspedagogisen toiminnan perustan:Elämyspedagogiikka määritellään tavoitteelliseksi ja tietoiseksi kasvuprosessiksi, joka tapahtuu omakohtaisen oppimisen kautta luonnossa ja ryhmässä, ja se tarjoaa tuen ja turvallisuuden tunteen. Uudet olosuhteet luovat seikkailun ja elämyksellisyyden. Kouluttajan rooli on käynnistää, mahdollistaa, tukea ja seurata prosessia. Kouluttaja on osa ryhmää ja hänen tehtävänsä on tehdä itsensä tarpeettomaksi. Elämyspedagoginen kouluttaminen on osa kouluttajan omaa oppimisprosessia ja mukanaoloa toisten oppimisprosessissa. Elämyspedagogiikka on väline tavoitteiden saavuttamiseksi, ei koskaan itsessään tavoite. Elämyspedagogiikan keskiössä on tässä ja nyt, hetkessä eläminen, oppijoiden kunnioittava kohtaaminen ja arvojen arvostaminen. Arvojen arvostaminen on omien arvojen tiedostamista, niiden perusteiden ja sisältöjen tuntemista ja toisten arvojen ymmärtämiseen ja kunnioittamiseen pyrkimystä.


title: Elämyspedagogiikka

text: Malinen ryhmittelee kokemukset kolmeen luokkaan: (1) havaintoperustaiset kokemukset (perceptual), (2) yksilön ainutlaatuiset kokemukset (first-order experiences), (3) ravistelevat kokemukset (second-order experiences). Malinen jatkaa analyysiään ja päätyy yhteen keskeiseen kokemuskategoriaan, joka on Personal experiential knowing (yksilön kokemusperäinen tietämys), jossa sekä kokemus että tieto yhdistyvät. Tämä kokemusydin sisältää kovan sisustan, joka on muodostunut aikojen saatossa yksilön (tässä tapauksessa aikuisen) kokemuksista elämän aikana, ja suojaavasta osuudesta, joka on joustavampi. Todellista oppimista syntyy aikuisen kohdalla silloin kun jokin uusi kokemus järkyttää tätä tasapainoa ja aiheuttaa ravistelua, särön, joka aiheuttaa muutoksen tavassa ajatella ja toimia.


title: Elämyspedagogiikka

text: Elämyspedagogikassa käytännön toiminnot voidaan jakaa neljään osa-alueeseen:


title: Elämyspedagogiikka

text: Elämyspedagogikassa opiskeltavat taidot voidaan jakaa seuraavanlaisesti:


title: Sarany

text: Sarany () on kaupunkimainen taajama ja maalaiskunta Permin aluepiirin Gornozavodskin piirissä Venäjällä. Se sijaitsee 31 kilometriä Gornozavodskista koilliseen. Asukkaita on 1100 henkeä (vuonna 2009).


title: Sarany

text: Paikkakunta on syntynyt 1800-luvun lopulla vielä nykyäänkin toimivan kromiittikaivoksen yhteyteen. Vuonna 1940 se sai kaupunkimaisen taajaman statuksen. Saranyssa on peruskoulu, kerhotalo, kirjasto ja sairaala.


title: Difenhydramiini

text: Difenhydramiini on antihistamiini. Sitä on käytetty kahtena eri suolana: "difenhydramiinikloridina" ("Benadryl" U.S.A.:ssa, "Difedryl", "Medidryl" ja "Auto-tabletit" Suomessa) sekä "difenhydramiiniteoklaattina" ("Amosyt", "Dramamine"). Lääke kehiteltiin ja otettiin käyttöön 1940-luvulla Yhdysvalloissa. Difenhydramiinia on pidetty tehokkaana lääkkeenä allergisiin reaktioihin sekä matkapahoinvointiin eli meritautiin.


title: Difenhydramiini

text: Koska difenhydramiini on sedatoiva eli voimakkaasti väsyttävä, on sitä voitu käyttää myös päihdyttäviin tarkoituksiin. Difenhydramiini on luokiteltu ns. kolmiolääkkeeksi eli lh-lääkkeeksi (liikennettä haittaava).Alibi 6/94 1970-luvulla difenhydramiinia oli ainakin Suomessa saatavilla niin sanottuna käsikauppalääkkeenä.


title: Difenhydramiini

text: Difenhydramiini on vaikutusmekanismiltaan histamiini H1 -reseptorin antagonisti eli antihistamiini sekä muskariinireseptoria salpaava antikolinergi. Antihistamiinivaikutuksensa vuoksi se lievittää histamiinin epätoivottuja vaikutuksia hermostossa; esimerkiksi keuhkoputkien supistuminen kumoutuu. Oksentelelua ehkäisevää mekanismia ei tarkkaan tunneta, mutta antikolinerginen vaikutus on todennäköisesti sen taustalla. Muita antihistamiineja voimakkaampi väsyttävyys johtuu antikolinergisestä vaikutuksesta. Difenhydramiini imeytyy nopeasti ja vaikutus alkaa tunnin sisällä annoksen ottamisesta.


title: Difenhydramiini

text: Etodroksitsiinin sekä hydroksitsiinin ohella difenhydramiinia yhdistettiin ainesosana joihinkin unilääkkeisiin. Amosyt Coffein -pahoinvointilääke sisälsi myös kofeiinia vähentämään difenhydramiinin aiheuttamaa uneliaisuutta sekä väsymystä.


title: Difenhydramiini

text: Useat sedatiivit saattoivat sisältää difenhydramiinia, Pharmaca Fennica 1976:n tietojen pohjalta esitettynä. Näissä niin kutsutuissa yhdistelmävalmisteissa, saattoi toinen vaikuttava lääkeaine olla joko metakvaloni ("Isonox", "Sovanox", "Mandrax") taikka barbituraatti, kuten esimerkiksi pentobarbitaali ("Sedanil").


title: Difenhydramiini

text: Difenhydramiinilla ("Medidryl", jota valmisti Medica-yhtiö Suomessa) voitiin antikolinerginä hoitaa Parkinsonin taudista johtuvaa treemoria eli niin kutsuttua lepovapinaa. Lääkkeen terapeuttinen annostelualue oli tuolloin 75-200 milligrammaa vuorokaudessa. Lähdeteos varoitti myöskin, lääkkeen sivuvaikutuksena tulevasta uneliaisuudesta, sekä mahdollisesta heikentävästä vaikutuksesta liikenteessä ja mekaanisten laitteiden käyttökykyyn nähden. Lääkkeen annostusta saatettiin suurentaa alkuannostuksesta, paremman siedettävyyden aikaansaamista varten.


title: Difenhydramiini

text: Helsinkiläinen lääketehdas Leo-Fennica valmisti difenhydramiiniteoklaattia myytäväksi apteekeissa niin kutsuttuna käsikauppalääkkeenä. Sitä myytiin nimillä "Amosyt" sekä "Amosyt-Koffein". Aikuisille tarkoitetut tabletit olivat vahvuudeltaan 100 mg, lapsille tarkoitettu mite-valmiste oli 25 mg. Lääkkeestä tuotettiin myös 100 mg vahvuista suppoa käytettäväksi silloin, kun oksentelu estäisi lääkkeen oton suun kautta. Suppolääkkeen vahvuus oli 100 mg vaikuttavaa ainetta. Apuaineena käytettiin kaakaorasvaa.


title: Difenhydramiini

text: Väsytyksen ohella joskus harvinaiset verimuutokset: agranulosytoosi eli jyvässolukato ja hemolyyttinen anemia ja suun limakalvojen kuivuminen. Haitalliset yhteisvaikutukset yhdessä muiden sedatiivien kanssa saattavat voimistua. Samanaikaisesti otetun alkoholin keskushermostoa lamaava vaikutus voimistuu, mistä voi kehittyä vaarallinen tila. Kodin Lääkeoppaan mukaan saattoi ilmetä myös myös vatsavaivoja sekä lähelle näkemisen vaikeutumista, eli lääke vaikuttaisi tuolloin haitallisesti silmän akkommodaatiokykyyn.


title: Zvjozdnyi

text: Zvjozdnyi (, aikaisemmin Пермь-76, "Perm-76") on suljettu kaupunkimainen taajama ja kaupunkipiirikunta Permin aluepiirissä Venäjällä. Se sijaitsee Sylvan vesistöön kuuluvan Jug-joen varrella 38 kilometriä Permistä etelään. Asukkaita on 9 900 henkeä (vuonna 2009).


title: Zvjozdnyi

text: Paikkakunta on saanut alkunsa puna-armeijan vuonna 1931 perustamasta Beršetin harjoitusleiristä. Vuonna 1941 siitä tuli vakituinen varuskunta. Vuonna 1960 perustettiin ohjustukikohta, josta salaisissa asiakirjoissa käytettiin nimitystä Zvjozdnyi ja julkisuudessa nimeä Perm-76. Vuonna 1993 paikkakunnasta tuli Zvjozdnyin suljettu taajama. Ohjusdivisioona lakkautettiin vuonna 2002. Nykyään sen paikalla toimii tykistöprikaati.


title: Zvjozdnyi

text: Zvjozdnyissa toimii rakennustarvike- ja puunjalostusteollisuutta. Taajamassa on keskikoulu, musiikkikoulu, lasten luomistyön keskus, kulttuuritalo, lastenkirjasto ja sairaala.


title: Timo Nuutinen

text: Timo Johannes Nuutinen on suomalainen muusikko, joka vaikuttaa lastenmusiikkia esittävässä Fröbelin Palikat -yhtyeessä. Muiden yhtyeen jäsenten tavoin hänkin on koulutukseltaan lastentarhanopettaja.


title: Timo Nuutinen

text: Nuutinen liittyi yhtyeeseen alun perin basistiksi syksyllä 1987. Myöhemmin hän siirtyi kitaristiksi, koska yhtyeen ohjelmisto muuttui leikkipainotteisemmaksi, eikä aiemmin kitaristina toiminut laulusolisti Mats Lillrank enää joutanut leikkimiseltään soittamaan kitaraa.


title: Timo Nuutinen

text: Nykyään Nuutinen soittaa yhtyeen live-kokoonpanossa pääasiassa kitaraa ja toimii taustalaulajana. Yhtyeen studiolevyillä hän on kuitenkin soittanut lähinnä bassoa, Lillrankin vastatessa kitaraosuuksista. Nuutinen osallistuu kappaleiden sovittamiseen yhdessä muun yhtyeen kanssa ja on myös säveltänyt ja sanoittanut muutaman kappaleen.


title: Miinalaiva

text: Miinalaiva on sotalaiva, jonka pääasiallinen tehtävä on miinoittaa vesialueita. Miinalaivan koko voi vaihdella uppoumaltaan muutaman sadan tonnin aluksista tuhansiin tonneihin. Myös sukellusveneitä ja muita aluksia voidaan käyttää miinoittamiseen.


title: Miinalaiva

text: Miinalaivat olivat yleisessä käytössä vielä toisessa maailmansodassa, mutta nykyään ne ovat harvinaisia. Suurissa asevoimissa merimiinat lasketaan nykyään lentokoneista, mikä mahdollistaa nopean miinoittamisen. Miinalaiva on kuitenkin tehokas sellaisilla valtioilla, joilla on pitkä ja rikkonainen vesiraja. Näitä ovat esimerkiksi Suomi, Ruotsi, Norja ja Etelä-Korea.


title: Miinalaiva

text: Miinojen lisäksi aluksilla on usein syvyyspommeja sekä puolustautumisaseita kuten raketinheitin ja konekiväärejä.


title: Lazhar Hadj Aïssa

text: Lazhar Hadj Aïssa (, s. 23. maaliskuuta 1984 Batna, Algeria) on algerialainen jalkapalloilija, pelipaikaltaan hyökkäävä keskikenttäpelaaja. Hän edustaa Kuwaitin valioliigassa pelaavaa Al Qadsia.


title: Lazhar Hadj Aïssa

text: Hadj Aïssa aloitti jalkapalloilun 10-vuotiaana kotikaupungissaan Batnassa. Hän nousi sittemmin joukkueen edustukseen kaudella 2003-2004, jonka jälkeen Hadj Aïssa siirtyi ES Sétifiin vuonna 2004. Sittemmin häntä on liitetty eri eurooppalaisiin seuroihin, kuten Real Madridiin, Benficaan ja Portsmouthiin, mutta jokaisella kerralla siirto tai koeaika peruuntui joukkueen johdon ollessa tyytymättömiä tarjoukseen.


title: Lazhar Hadj Aïssa

text: Elokuussa 2011 Hadj Aïssa siirtyi vuoden sopimuksella kuwaitilaiseen Al Qadsiaan.


title: Grime

text: Grime on elektronisen musiikin tyylilaji, joka kehittyi Bowssa, itäisessä Lontoossa 2000-luvun alkupuolella. Se on ottanut vaikutteita brittiläisestä hip hopista, dancehallista ja UK garagesta.


title: Fire Emblem: Shadow Dragon

text: Fire Emblem: Shadow Dragon on Nintendo DS -käsikonsolille vuonna 2008 julkaistu roolipeli. Peli on uusintaversio sarjan ensimmäisestä pelistä "Fire Emblem: Shadow Dragon and the Blade of Light". Peli on sarjan ensimmäinen Nintendo DS:lle julkaistu peli, ja viides Euroopassa ja Pohjois-Amerikassa julkaistu. Peli on sarjan yhdestoista peli.


title: Fire Emblem: Shadow Dragon

text: Nintendo Wi-Fi -taisteluominaisuudet ja Nintendo DS:n sisäänrakennetulla mikrofonilla verkossa keskusteleminen.


title: Fire Emblem: Shadow Dragon

text: Sata vuotta kukistumisensa jälkeen Medeus on palannut ja maanpakoon ajetun Marth-prinssin tehtäväksi jää pelastaa kuningaskunta tuholta. Onnistuakseen tehtävässä Marthin on löydettävä hänen isänsä pyhä Falchion-miekka sekä Fire Emblem. Vasta kun nämä kaksi esinettä yhdistyvät Marthin käsissä, hän voi kohdata pimeyden johtajan Gharnefin, kostaa isänsä murhan ja siskonsa kidnappauksen sekä tuhota Medeus-lohikäärmeen lopullisesti ja palauttaa rauhan Altean kuningaskuntaan.


title: Nejib Ghommidh

text: Nejib Ghommidh (; s. 12. maaliskuuta 1953) on tunisialainen entinen jalkapalloilija, pelipaikaltaan puolustava keskikenttäpelaaja.


title: Nejib Ghommidh

text: Ghommidh pelasi Tunisian jalkapallomaajoukkueessa muun muassa vuoden 1978 MM-kisoissa.


title: Nejib Ghommidh

text: Aktiiviuransa jälkeen Ghommidh on työskennellyt Club Africainin urheilujohtajana.


title: Suomen Teatterit

text: Suomen Teatterit – Finlands Teatrar ry (aiemmin "Suomen Teatteriliitto") on vuonna 1922 perustettu suomalaisten ammattiteattereiden edunvalvonta- ja työnantajajärjestö, jolla on 50 jäsenteatteria. Suomen Teatterit ry (STEFI) työskentelee jäsenteattereidensa toimintaedellytysten turvaamiseksi ja hyvän teatterin tekemisen mahdollistamiseksi. Toiminnan keskeiset osa-alueet ovat työnantajajärjestönä toimiminen, kulttuuripoliittinen vaikuttaminen, koulutus ja tutkimus sekä kansainvälinen toiminta.


title: Suomen Teatterit

text: Suomen Teatterit ry:n toimisto sijaitsee Kruununhaassa Teatterikulmassa.


title: Myllykolu

text: Myllykolu on asuinalue Lempäälän Kuljussa. Alueen nimi tulee vanhasta myllystä, joka ei ole enää toiminnassa. Myllykolun lähikauppana toimii Kuljun kartano, ja lähellä sijaitsee myös Ideaparkin kauppakeskus. Myllykolusta on matkaa Tampereelle noin 15 kilometriä.


title: Satupäivä

text: Satupäivänä, Sadun nimipäivänä 18. lokakuuta satuja luetaan, esitetään ja käsitellään kaiken ikäisten kanssa eri paikoissa ympäri Suomea. Satupäivää on järjestetty vuodesta 2008 lähtien, ensin osana Suomen Teatterit ry:n lastenteatterikampanjaa ja sittemmin omana tapahtumanaan. Satupäivän tavoitteena on luoda lapsille, nuorille ja aikuisille yhteinen elämys keskellä arjen kiireitä.


title: Satupäivä

text: Satupäivänä järjestetään vuosittain yli 100 kaikille avointa satutapahtumaa ympäri Suomea. Lisäksi päiväkoteihin, kouluihin ja vanhainkoteihin jalkautuu Satupäivänä vapaaehtoisia sadunlukijoita. Satupäivän päätapahtuma järjestetään Teatterimuseossa. Satupäivää tehdään yhteistyössä vapaaehtoispohjalta, hyvän mielen palkkiolla. Kaikki halukkaat saavat järjestää ohjelmaa ja osallistua ja ohjelmatiedot kerätään Satupäivän internet-sivuille.


title: Satupäivä

text: Satupäivää suunnittelevaan toimikuntaan kuuluvat Annantalo, Suomen draama- ja teatteriopetuksen liitto FIDEA, Helsingin kirjailijat ry, IBBY Finland, Kustannusosakeyhtiö Tammi, Kuvittajat ry, Pro lastenkirjallisuus ry, Suomen Isovanhemmat ry, Suomalaisen Kirjallisuuden Seura, Suomen Koulukirjastoyhdistys, Suomen Nuorisokirjailijat, Suomen Teatterit ry, Teatteri Hevosenkenkä, Teatterimuseo, Teatterin tiedotuskeskus ja Äidinkielen opettajain liitto. Satupäivän suojelijoina toimivat näyttelijättäret Seela Sella ja Sinikka Sokka.


title: Mokhtar Dhouib

text: Mokhtar Dhouib (s. 23. maaliskuuta 1952) on tunisialainen entinen jalkapalloilija, pelipaikaltaan puolustaja.


title: Mokhtar Dhouib

text: Dhouib pelasi Tunisian jalkapallomaajoukkueessa muun muassa vuoden 1978 MM-kisoissa. Hän voitti myös Tunisian mestaruuden CS Sfaxienin joukkueessa kaudella 1977-1978.


title: Skjomen

text: Skjomen on yksi Ofotfjord-vuonon haaroista Ofoten maakunnassa Pohjois-Norjassa. Suojainen laakso nimeltä Skjomdalen kulkee vuonon päästä. 1400-luvulla haaran nimi oli Skieffa tai Skievva. Tämän saamelaisen nimen uskotaan tarkoittavan merta. Skjomenissa on noin 80 meren lähellä sijaitsevaa kalliopiirrosta, jotka löydettiin 1930-luvulla.


title: Skjomen

text: Skjomenin kylässä asuu noin 400 asukasta. Väestö on levittäytynyt muutamiin pieniin yhteisöihin, joista suurin on Elvegård.


title: Skjomen

text: Yksi maailman pohjoisimmista 18-reikäisistä golfkentistä sijaitsee Skjomenissa vuonon juurella.


title: Skjomen

text: Skjomen on tunnettu kauniista maisemasta, jolle ominaista ovat korkeat jyrkät vuoret ja kirkas vesi. Siellä on myös Frostisen-jäätikkö, mikä on yksi Norjan suurimmista ylätasankojäätiköistä. Frostisen on pinta-alaltaan noin 25 km² ja sen korkein kohta on noin 1710 m meren pinnan yläpuolella.


title: Skjomen

text: Valtatie E6 kulkee Skjomenin kautta ylittäen Skjomen-sillan.


title: MTV Rocks

text: MTV Rocks (aiemmin M2, MTV2 & MTV Two) on Viacom International Media Networks Europe:n omistama musiikkitelevisiokanava. MTV Rocks on omistettu Indie ja Alternative rockille, sekä vanhemmille rock-klassikoille.


title: MTV Rocks

text: Aiemmin MTV Rocks:in lähetykset tulivat Englannista. Heinäkuussa 2014 Englannin MTV uudisti musiikkikanaviaan niin, että Eurooppa sai oman MTV Rocks kanavan. Uudistuksen mukana kanavalta poistuivat Englantilaiset mainokset, sekä ostos-tv.


title: MTV Rocks

text: Ohjelmisto koostuu musiikkivideo-ohjelmista, sekä live-konserteista.


title: Wii MotionPlus

text: Wii MotionPlus on Nintendon kehittämä lisälaite Nintendo Wii-pelikonsolille. Ohjain kiinnitetään alkuperäisen ohjaimen (Wii Remote) kantaan. Lisälaite lisää ohjaimen tarkkuutta ja se vaaditaan muutamien pelien pelaamiseen (mm. Wii Sports Resort ja ).


title: Wii MotionPlus

text: Uusissa Remote Plus -ohjaimissa on Motion Plus -toiminnallisuus sisäänrakennettuna.


title: Oscar von Sydow

text: Oscar Fredrik von Sydow (12. heinäkuuta 1873 Kalmar – 19. elokuuta 1936 Drottningholm) oli ruotsalainen poliitikko ja virkamies.


title: Oscar von Sydow

text: Oscar von Sydow oli Henrik August von Sydowin ja Euphrosyne Maria Modinin poika, joka syntyi mutta varttui Norrlannissa. Hän kävi koulua Östersundissa ja Uppsalassa. Vuonna 1906 hänestä tuli virkamies, ja keväällä 1911 hän astui maaherran virkaansa Gävleborgin läänissä, ja syksyllä hänestä tuli Norrbottenin läänin maaherra. Hammarskjöldin ja Swartzin hallituksissa 1914–1917 hän oli siviiliministeri. Vuosina 1919–1920 hän oli mukana kansainvälisessä komissiossa joka veti uuden rajan Tanskan ja Saksan välillä.


title: Oscar von Sydow

text: Vuonna 1917 von Sydowista tuli Göteborgin ja Bohusin läänin maaherra.


title: Oscar von Sydow

text: De Geerin eron jälkeen tammikuussa 1921 hänestä tehtiin Ruotsin pääministeri ennen vaalia. Tässa virassa hän istui 23. helmikuuta – 13 lokakuuta 1921. Hänen aikanaan kuolemanrangaistus kumottiin.


title: Oscar von Sydow

text: Oscar von Sydow oli puheenjohtajana Riksföreningen för svenskhetens bevarande i utlandetissa vuodesta 1925.


title: Oscar von Sydow

text: Vuosina 1934–1936 von Sydow oli valtakunnanmarsalkka ("riksmarskalk").


title: Tuplanolla

text: Tuplanolla on Aku Ankan alter ego, salainen agentti, joka työskentelee salaiselle toimistolle, joka on niin salainen, että sillä ei ole edes nimeä. Tuplanollan pomona toimii Jori J, jonka yläpuolella toimii salaperäinen "Pääjohtaja".


title: Tuplanolla

text: Tuplanolla-tarinat sisältävät usein enemmän väkivaltaa kuin perinteisissä Aku Ankka-sarjoissa. Niissä on usein ammuskelua, uhkailua ja/tai lähitaistelua nyrkein. Se on myös sisällöltään muutenkin pimeämpi ja hiukan aikuismaisempi muihin Aku Ankka -sarjoihin verrattuna.


title: Tuplanolla

text: Nimi "Tuplanolla" ja Akun pukeutumistyyli agentin roolissaan ovat ilmeisiä parodia James Bondista.


title: Tuplanolla

text: Tuplanolla teki ensiesiintymisensä italialaisissa sarjakuvissa vuonna 2008, ja on täten relatiivisen uusi hahmo Ankkalinnan historiassa. Tuplanollan esiintymiset ovat rajoittuneet pääasiassa Aku Ankan taskukirjoihin.


title: Houston (täsmennyssivu)

text: Houston voi tarkoittaa seuraavia:


title: Skjomen-silta

text: Skjomen-silta (, ) on Pohjois-Norjassa Nordlandin läänissä sijaitseva riippusilta, joka ylittää Skjomenin vuonon. Silta avattiin vuonna 1972 ja sen pituus on 711 metriä. Sillalla kulkeva tie on E6.


title: Turun kauppatieteiden ylioppilaat

text: Turun kauppatieteiden ylioppilaat ry (lyh. TuKY tai Turun KY) on vuonna 1995 perustettu, mutta vuonna 2010 varsinaisen toimintansa aloittanut yhdistys. Se perustettiin jatkamaan Turun kauppakorkeakoulun ylioppilaskunnan perinteitä ja toimintaa ja se kerää kaikki Turun kauppakorkeakoulussa opiskelevat kauppatieteilijät eli kylterit yhteen. Yhdistyksen tarkoituksena on olla jäsentensä yhdyssiteenä ja edistää heidän yhteiskunnallisia, ammatillisia, sosiaalisia ja henkisiä pyrkimyksiään. Käytännössä tämä tarkoittaa opiskelijoiden edunvalvontaa Turun Kauppakorkeakoulussa sekä opiskelijajärjestötoimintaa juhlineen ja vapaa-ajan harrastuksineen.


title: Turun kauppatieteiden ylioppilaat

text: Yhdistyksen jäsenistö valitsee syyskokouksessa hallituksen, jolla on yhdistyksen hallinto- ja toimeenpanovalta. Tämä tarkoittaa esimerkiksi hallinnollista vastuuta, sääntöjen- ja määräysten noudattamista, sekä yhdistyksen järjestötoiminnan johtamista. Hallitus. Hallitukseen valitaan puheenjohtajan lisäksi 11 jäsentä, joilla kaikilla on oma vastuusektorinsa. Hallituksen on nautittava yhdistyksen luottamusta ja se raportoi vuosittain toiminnastaan yhdistyksen kevätkokouksessa.


title: Turun kauppatieteiden ylioppilaat

text: Hallituksen puheenjohtajat:


title: Turun kauppatieteiden ylioppilaat

text: Toimihenkilöt ovat yhdistyksen palkattuja työntekijöitä, jotka avustavat yhdistyksen toimintaa eri asiantuntijatehtävissä


title: Turun kauppatieteiden ylioppilaat

text:
Pääsihteerit (YO) ja toiminnanjohtajat (Yhd.):
Jaostot ovat toimintasektoreittain asetettuja pysyviä työryhmiä, jotka tuottavat palveluja yhdistyksen jäsenistölle. Toiminta ulottuu aina vapaa-ajan toiminnasta korkeakoulun edunvalvontaan.


title: Turun kauppatieteiden ylioppilaat

text:
Jaostoja ovat:Muut toimielimet
Muut luottamustoimet
Työntekijät (Toiminnanjohtajan lisäksi)


title: Turun kauppatieteiden ylioppilaat

text: Toimijaryhmät ovat Turun KYn hyväksymiä erillisiä yhdistyksiä, jotka tarjoavat palveluita kauppakorkeakoulun opiskelijoille. Ainejärjestöt tarjoavat palveluita eri oppiaineiden opiskelutoiminnan piiristä. Harrasteryhmät taas keskittyvät jonkin harrastuksen tai urheilulajin toimintaan. Lisäksi toimijaryhmiin kuuluu bändejä, kuoro sekä erillistoimijoita.


title: Turun kauppatieteiden ylioppilaat

text: Turun kauppakorkeakoulun ylioppilaskunnan alaisuudessa toimii 10 ainejärjestöä.


title: Turun kauppatieteiden ylioppilaat

text: Turun KY:llä on ryhmä TYYn edustajistossa, joka käyttää ylioppilaskunnan korkeinta valtaa. Edustajistoryhmän toiminta pitää huolen, että kauppakorkeakoulussa opiskelevien jäsenten ääni kuuluu myös uudessa Turun yliopiston ylioppilaskunnassa. Edustajiston kaksivuotiskaudelle valitaan vaaleilla 41 jäsentä.


title: Turun kauppatieteiden ylioppilaat

text: TuKY-listan paikat Turun yliopiston ylioppilaskunnan edustajistossa:Montun alkutaipale sijoittuu alkuvuoteen 1953 ja silloiseen kauppakorkeakoulurakennukseen, joka sijaitsi kauppaopiston kanssa samassa talossa Aurakatu 11:ssä. Ylioppilaskunnalla oli tuolloin polttava tilaongelma, johon se haki ratkaisua pyytämällä rehtori Niilo Ikolalta lupaa saada käyttää tiettyinä päivinä viikossa koulun tiloja. Vahtimestarille luvattiin maksaa siivoamisesta ja koululle korvausta valosta ja lämmöstä. Keskusteluissa Ikolan kanssa kävi ilmi, että ylioppilaskunnalla oli mahdollisuus saada käyttöönsä kokonaan oma tila - kellarikerroksessa sijaitsevat kaksi koululle tarpeettomiksi jäänyttä laboratoriohuonetta. Tämä mahdollisuus toteutui ja ylioppilaskunnalla oli huhtikuussa 1953 oma kolmenkymmenen neliön kerhohuone. Paikka sai sijaintinsa perusteella nimekseen Monttu.


title: Turun kauppatieteiden ylioppilaat

text: Ylioppilaskunta ja Monttu muuttivat korkeakoulun mukana Aurakadulta Rehtorinpellolle maaliskuussa 1958. Monttu oli alkuaikoinaan ajanviettopaikka, joka oli auki joka päivä iltamyöhään asti. Montussa oli radio, televisio ja puhelin, siellä oli myös tarjolla virvokkeita, sanomalehtiä sekä ammatillisia aikakauslehtiä. Alusta lähtien Monttu toimi myös railakkaampien opiskelijajuhlien näyttämönä. 1950-luvulla Monttu jouduttiin parikin kertaa sulkemaan määräajaksi juhlimisen aiheuttamien järjestyshäiriöiden vuoksi. Molemmilla kerroilla sulkemisen syynä oli “juhlinnan laatu”, johon rehtori oli pakotettu puuttumaan.


title: Turun kauppatieteiden ylioppilaat

text: Montussa sijaitsivat myös ylioppilaskunnan kirjakauppa, ylioppilaskuntatuotteita myyvä Wanha Narikka sekä ylioppilaskunnan toimistotilat. Monttu on vuosien aikana käynyt läpi ehkä suurimman yksittäisen muutoksen Aurakadulta Rehtorinpellonkadulle muuton jälkeen. Korkeakoulun lisärakennus valmistui 2002 ja samalla korkeakoulun vanhan puolen kunnostus alkoi, joten myös Monttu oli kunnostettavana koko lukuvuoden 2002–2003 ajan. Ylioppilaskunnan toimisto muutti korjauksen alta korkeakoulun puutalon ensimmäiseen kerrokseen Patriankadulle. Ylioppilaskunta nimesi talon Patriaksi ja sinne siirtyivät hallituksen ja sihteeristön työhuoneet sekä ylioppilaskunnan toimisto. Kirjakauppa ja Wanha Narikka siirtyivät lisärakennuksen uusiin tiloihin, mutta niille osoitettiin huomattavasti entistä pienempi tila, joten Wanhan Narikan tuotevalikoimaa jouduttiin osin karsimaan ja osin yhdistämään kirjakaupan tuotevalikoimiin. Samalla aikaisemmin pelkästään kirjakauppana tunnetun kaupan nimeksi muutettiin Wanha Narikka, eikä erillistä ylioppilaskuntatuotteita myyvää kauppaa enää ollut. Montun juhlien järjestämisestä kunnostusvuonna ylioppilaskunta teki sopimuksen Sedu Koskisen ja SK-ravintoloiden kanssa ensin ravintola Metropolissa ja myöhemmin, kun sen tilat osoittautuivat liian ahtaiksi, ravintola Primassa. Kokonaisen vuosikurssin ensikosketus ylioppilaskunnan juhlahumuun tapahtui poissa ylioppilaskunnan kodista, Montusta.


title: Turun kauppatieteiden ylioppilaat

text: Ylioppilaskunnan pitkäaikainen haave omasta talosta toteutui ensimmäisen kerran vuonna 1984, jolloin se osti omakotitalon Parkinkatu 6:sta. Talon nimeksi tuli Parkki ja se maksoi 440 000 markkaa. Käyttöön Parkki otettiin vuoden 1986 syksyllä pienten vastoinkäymisten ja odotettua laimeamman talkooinnon viivästyttämänä. Kovassa käytössä Parkki rappeutui odotettua nopeammin. Osaltaan asiaan vaikutti luonnollisesti myös talon ikä: olihan Parkki valmistunut vuonna 1946. Jo 1990-luvun loppupuolella selvitettiin varsin ahkerasti erilaisia vaihtoehtoja Parkin kunnostamiseksi. Vuonna 1997 tehtiinkin kevyehkö pintakunnostus ja rakennettiin grillikatos.


title: Turun kauppatieteiden ylioppilaat

text: Parkinkadun ensimmäisenä "talonmiehenä" toimi rakennuksen yläkerrassa asuva merikapteeni ja kauppatieteiden ylioppilas Paavo Arpiainen. Parkinkadun toimistotilat olivat ensimmäisessä kerroksessa ja alakerrassa pieni baaripöydällä varustettu tila, jossa oli televisio, videonauhuri ja sauna suihkuineen. Parkinkatu oli monien eri ainejärjestöjen käytössä, kuten laskentatoimen järjestö Aktiivan, AIESEC:n sekä Turun kauppakorkeakoulun reserviupseerien, jonka jäsenistä koostui pääasiassa Turun yliopiston ja Turun kauppakorkeakoulun reserviupseereista, mutta joka otti jo 1980-luvulla jäsenikseen aliupseereita ja miehistöön kuuluneita sekä asepalvelusta suorittamattomia naisia. Kohokohdiksi muodostuivat myös saunaillat. Alakerrassa seinää koristi Virosta tuotu katukyltti "Pargi".


title: Turun kauppatieteiden ylioppilaat

text: Pintakunnostus ei kuitenkaan auttanut muun muassa lämmitysongelmiin sahanpurueristeiden kaikottua vuosien saatossa ja 2000-luvulle siirryttäessä ylioppilaskunta oli Parkin kanssa jälleen samassa tilanteessa: jotain pitäisi tehdä. Toukokuussa 2003 tehtiin ensimmäinen kuntokartoitus Parkin tilasta ja sen perusteella järjestettiin 23.5.2003 talousseminaari, jossa yhtenä aiheena oli Parkin tulevaisuus. Talousseminaarin jälkeen perustettiin parkkityöryhmä tekemään lisäselvityksiä ja ehdotuksia jatkosta. Näin alkoi tälläkin hetkellä jatkuva Parkkiprojekti.


title: Turun kauppatieteiden ylioppilaat

text: Ensi töikseen parkkityöryhmä teetti tarkemman kuntokartoituksen, jonka viesti oli selvä: peruskorjaus tulee lähes yhtä kalliiksi kuin uuden talon rakentaminen. Hyvässä kunnossa vanhassa Parkissa oli ainoastaan katto. Mielissä alkoi kypsyä kokonaan uudet, paremmin ylioppilaskunnan käyttöön soveltuvat tilat. Edustajisto päättikin parkkityöryhmän esityksestä 18.11.2003 uuden Parkin rakentamiseen ryhtymisestä. Helmikuussa 2004 järjestettiin urakkakilpailu, jonka perusteella hallitus valitsi 16.3.2004 urakoitsijaksi Varpe Oy:n. Huhtikuussa Valtteri Peltomäki aloitti varainhankkijana parkkiprojektissa tavoitteenaan huimat 200 000 euroa. Toteutunut summa oli tavoitteesta noin neljäsosa, ja se sisälsi myös tavaralahjoituksia. Varoja kerättiin ensisijaisesti myymällä uuden Parkin tiloja yrityksille nimikkotiloiksi.


title: Turun kauppatieteiden ylioppilaat

text: Suunnitelmien huolellisen hiomisen jälkeen rakennuslupahakemus jätettiin kaupungin rakennusvalvonnalle toukokuussa 2004. Ajatuksissa oli, että rakennuslupa saataisiin parissa kuukaudessa, mutta toisin kävi. Sitkeän painostuksen ja lobbaamisen jälkeen rakennuslupa saatiin vihdoin 22.12.2004. Vanha Parkki purettiin maaliskuussa 2005 ja huhtikuun alussa aloitettiin uuden rakennustyöt. Harjakorkeuden uusi Parkki saavutti heinäkuussa 2005 ja sen avajaisia juhlittiin maaliskuussa 2006.


title: Turun kauppatieteiden ylioppilaat

text: Uusi Parkki sisältää alakerran kerhotilan, harjoittelutilan ylioppilaskunnan yhtyeille, entistä huomattavasti paremmat saniteettitilat, tupakointihuoneen sekä erityisesti sitsien järjestämistä silmällä pitäen suunnitellun keittiön. Yläkerrassa on saunatilat oleskelutiloineen sekä kokous- ja toimistotiloja. Toimistotiloihin muuttivat ylioppilaskunnan yrityksistä Valmennusakatemia Proffa Oy ja KY-Dealing Oy. Uusi Parkki avattiin käyttöön kevättalvella 2006. Parkkia voi myös vuokrata ulkopuoliset. Varauksen hoitaa KY-Dealing Oy.


title: Turun kauppatieteiden ylioppilaat

text: Turun KY perustettiin vuonna 1950. Varsinainen perustamiskokous pidettiin 12. lokakuuta 1950. Syyskuun 25. päivän iltana 1950 kokoontui Lehtisen kahvilaan Yliopistonkadun varrelle kahdeksan opiskelijaa äskettäin sadan opiskelijan voimin aloittaneen silloin yksityisen Turun Kauppakorkeakoulun neljältä vuosikurssilta. Tapaamisessa keskusteltiin oman ylioppilaskunnan perustamisesta ja sääntöehdotusta laatimaan valittiin Jyrki Valtanen, ylioppilaskunnan ensimmäinen puolestapuhuja. Perustavassa kokouksessa 12. lokakuuta 32 opiskelijaa vahvisti säännöt, valitsi hallituksen ja näin loi pohjan ylioppilaskunnan toiminnalle. Maaliskuun alussa 1951 runsaan puolen vuoden ikäinen ylioppilaskunta järjesti ravintola Itämeressä korkeatasoiset illallistanssiaiset. Menestyksellinen tapaus huomattiin laajalti ja seuraavina vuosina turkulaiset seurapiirit odottivat jännityksellä, mihin Uncle Baltic - pyörähtelevä herrasmies Merkuriuksen sauvoineen - suvaitsee heitä kutsua. Syksyllä 1953 ylioppilaskunta sai koulutalon kellarista 30m2:n oleskelu- ja toimistotilan, joka sijaintinsa mukaan nimettiin Montuksi. Kerho- toiminta laajeni, ja muutenkin vuodet 1953–1954 olivat ylioppilaskunnan ensimmäisen kymmenvuotiskauden aktiivisimmat.


title: Turun kauppatieteiden ylioppilaat

text: Koko 1950- luvun ajan oli Turun KY:n toiminta pienen ylioppilaskunnan kiinteähenkistä vapaa-ajanviettoa. Baltic Clubin tyyppisillä tempauksilla pidettiin yllä sekä ylioppilaskunnan taloutta että suhteita talousalueen päättäjiin. Kerhotoiminta oli vaihtelevan vilkasta ja bridgen peluu monella opiskelijalla lähes sivuaineena, vaikka vuonna 1954 luennoilla pelaaminen kiellettiinkin. Yhteydet muihin ylioppilaskuntiin olivat muodollisia ja rajoittuivat lähinnä vuosijuhlaedustajien vaihtoon, mutta muutto Rehtorinpellonkadulle vuonna 1958 lisäsi turkulaisten ylioppilaskuntienyhteistyötä esimerkiksi ylioppilaslehden teossa ja opintososiaalisissa asioissa. Päähuomio säilyi kuitenkin sisäisissä asioissa ja kerhotoiminnassa, ja jäsenkunnan voimakkaasti kasvaessa jouduttiin panostamaan erityisesti sisäiseen tiedotukseen.


title: Turun kauppatieteiden ylioppilaat

text: Ylioppilaskunnan toinen vuosikymmen oli vahvasti kriisiytynyttä aikaa. Kuntalaiset muuttuivat passiivisiksi ja kokoukset olivat useimmiten päätösvallattomia. Sisäinen tiedote Aika-Akseli paisui 80-sivuiseksi mammutiksi mainoksineen. Opintososiaaliset ongelmat olivat polttavia, mutta ratkaisuja etsittiin tuloksettomasti omassa piirissä vailla riittäviä yhteyksiä ulospäin. 60-luvulta Turun KY:llä on rekisterissä ainakin kaksi maailmanennätystä. Ompelun maailmanennätystä pidettiin jonkin aikaa hallussa tekemällä viikko yhtäjaksoisesti djellabaviittoja Algerian pakolaisille. Hieman myöhemmin saavutettiin kuntokävelyn maailmanennätys kahden vuorokauden viestikävelyllä. Maininnan arvoisia ovat myös mittava metsämarssi ja Maku Mappi -teos, joka koottiin turkulaisten julkkisten mieliruoka-vihjeistä.


title: Turun kauppatieteiden ylioppilaat

text: Vuosikymmenen viimeiset vuodet merkitsivät painopisteen muuttumista koko opiskelijamiljöössä; Euroopassa, Suomessa, Turussa ja jopa Turun KY:ssä. Opiskelijat pyrkivät vaikuttamaan opintojen sisältöön ja korkeakoulun hallintoon; ylioppilaskunnasta tehtiin kovalla vauhdilla opiskelijoiden etujärjestö. Yhteyksiä Suomen Ylioppilaskuntien Liittoon tehostettiin ja tuettiin poliittisten ryhmientoimintaa. Samalla lisättiin voimakkaasti kauppatieteiden opiskelijoiden pohjoismaista yhteistoimintaa. Ikkunoita avattiin, joitakin ehkä tavallista rajummin ottein. Tämä tapahtui tilanteessa, jossa opiskelijamäärän kasvun takia ylioppilaskunnan jäsenet eivät enää muodostaneet ylioppilaskuntaa, vaan he kuuluivat siihen. Kuvaavaa oli organisaation muutos edustajistojärjestelmään, jolloin kuntakokous jäi pois eivätkä jäsenet enää suoraan voineet osallistua päätöksentekoon. Ensimmäinen edustajisto otti päätäntävallan syksyllä 1971.


title: Turun kauppatieteiden ylioppilaat

text: Seitsemänkymmentäluvulla ylioppilaskunnan etujärjestörooli alkoi vahvistua. Ylioppilaskunta vaati muun muassa assistenttien vt. virkojen julkista auki julistamista ja kielten tenttien lisäämistä. Tutkinnonuudistuksen toteutumista 1974 vauhditettiin lakkojärjestelyin. Tilanne kuitenkin laukesi ilman lakkoa, ja syksyllä 1974 aloittanut kurssi ei suorittanutkaan arvosanoja vaan pisteitä, eikä heistä tulisi ekonomeja vaan kauppatieteiden kandidaatteja. Ylioppilaskunnan 25-vuotisjuhlien kynnyksellä näytti siltä, että koulun taival yksityisenä laitoksena oli väistämättä päättymässä. Ylioppilaskunta ajoi valtiollistamista tarmokkaasti kannustimenaan 800 markkaan noussut lukukausimaksu. Sopimus Turun kauppakorkeakoulun valtiollistamisesta allekirjoitettiin 18.11.1976 ja leijonalippu vedettiin Turun kauppakorkeakoulun salkoon ensimmäisen kerran aprillipäivänä 1977.


title: Turun kauppatieteiden ylioppilaat

text: Kasvava kiinnostus opintojen ja opiskelun kehittämiseen johti ensimmäisten ainekerhojen perustamiseen vuonna 1978. Keväällä syntyi Markkinointiklubi (M-klubi) ja loppuvuodesta kansantalouden ja talousmaantieteen ainekerho KAMA. Vielä pari vuotta aikaisemmin ainekerhot oli virallisesti julistettu tarpeettomiksi. Vuonna 1972 ensimmäisen kerran järjestetty Siskodisco oli keksintö, joka nosti Montussa järjestetyn KY Clubin pitkäksi aikaa yhdeksi Turun suosituimmista tanssipaikoista. Siskodiskossa yhdistyivät silloin vielä tuore ilmiö disko ja tuliterä ajatus naistentansseista, ja väitetäänkin, että Turun KY olisi Suomen ensimmäinen naistentanssien järjestäjä. Soitannolliset illat kokosivat KY Clubille toisenlaisen yleisön kuin normaali disko. Vielä 1979 riitti diskossakin kävijöitä, mutta sitten kilpailutilanne muuttui epäedulliseksi ja kesällä 1980 KY Clubin tarina yleisenä tanssipaikkana päättyi. Monttu ei kuitenkaan jäänyt tyhjilleen. Lama-ajat olivat viihteen kulta-aikaa. Turun KY kokikin keväällä 1977 vuosikymmenen vauhdikkaimman kulttuuriboomin, jossa pääpaino oli viihdyttävällä, huuheloinniksi kutsutulla yhdessäololla. Boomin merkitys ylioppilaskuntatoiminnalle oli joka tapauksessa perinpohjaisen elvyttävä. Edellisen vuoden syksyllä oli järjestetty ensimmäiset perinteiset KYlumpialaiset. Vuosien varrella lajeina on nähty mm. karjuntaa (RAHAA!), veden heittoa, tandem-pussijuoksua ja veronkiertoa. Ensimmäisissä KYlumpialaisissa rahaa kerättiin SOS-lapsikylän hyväksi. 70-luvun lopulla yhdessäolotoiminnassa toteutettiin rutiinilla tuttuja ja suosittuja tempauksia: laskiainen, T-illat, ekskursiot, soitannolliset illat, Anselminpäivä Helsingin KY:n kanssa, kulttuuri- sekä vuosijuhlaviikot.


title: Turun kauppatieteiden ylioppilaat

text: Siskodiskon lisäksi kehitettiin muutakin liiketoimintaa. Vuodesta 1972 lähtien ylioppilaskunnan taloudelliselle tilanteelle antoi oman panoksensa Oy Antenna Ab:n toiminnan aloittaminen. Yhtiölle hankittiin Ruotsista Antenna ID-kortin edustus silloisen hallituksen puheenjohtajan Olli Hakkaraisen eräällä ekskursiolla saaman idean pohjalta. Seuraavana vuonna liiketoimintaa kasvatettiin perustamalla Tuki ry:lle pieni offset-paino kirjakaupan takahuoneeseen.


title: Turun kauppatieteiden ylioppilaat

text: Turun kauppakorkeakoulun ylioppilaskunnan neljäs vuosikymmen aloitettiin luonnollisesti juhlimalla 30-vuotista taivalta muun muassa muutaman tunnin ja 12 000 turkulaisen mittaisella kättelyn maailmanennätystempauksella sekä Turun linnassa pidetyillä vuosijuhlilla. Historia kertoo, että vuosikymmenen lumisateen vuoksi juhlaväki ei voinut poistua jatkoilta ennen aamuyhdeksää, vaan yhteisen aamukahvin jälkeen he siirtyivät Kårenin Sillikselle frakeissaan ja iltapuvuissaan Hämeenkadun kinoksissa kahlaten. Kuntatoiminta oli jatkuvaa aaltoliikettä aktiivisten ihmisten vaihtuessa nopeasti ja toiminnan muuttaessa muotoaan ja painopistealueitaan. Kulttuurin kukoistuskaudesta kertoo Turun KY:n kuoron perustaminen vuonna 1982.


title: Turun kauppatieteiden ylioppilaat

text: Kaikesta väitetystä sisäänpäin lämpiävyydestä huolimatta Turun KY katseli kaudella 1980–1990 vilkkaasti myös ulospäin - tai ainakin sivuilleen, ja olikin joulukuussa 1981 mukana perustamassa Ekonomiopiskelijoiden liittoa hoitamaan erityisesti kauppatieteellisen alan opiskelijoiden asioita. Myös ensimmäiset valtakunnalliset ekonomiopiskelija-päivät järjestettiin Turussa.


title: Turun kauppatieteiden ylioppilaat

text: Vuokratiloissa toimimiseen kyllästyneenä taloudeltaan vakaa Turun KY etsiskeli koko 1980-luvun alun ajan sopivaa kiinteistöä korkeakoulun lähettyviltä. Lisäksi 30-vuotisjuhlien yhteydessä tempauksilla kerätty pesämuna yhdessä osakesalkun ja Kerttulinkadun huoneiston kanssa lisäsi taloudellisia mahdollisuuksia. Kesän 1984 kynnyksellä sopiva kiinteistö löydettiinkin ja kauppa Parkinkatu 6:sta lyötiin lukkoon syksyllä. Turun KY:n rahoitustavoitteeksi asetettiin noin 700 000 markkaa ja yritysten sekä yksityisten tuen varaan jäi 400 000 markkaa. Parkin kerhotilat saatiin käyttöön loppusyksystä 1986, jolloin tapahtumaa juhlistamassa oli mukana muun muassa mahdollisille tukijoille suunnatun rahankeräysvetoomuksen aikanaan allekirjoittanut Tellervo Koivisto.


title: Turun kauppatieteiden ylioppilaat

text: Ylioppilaskunnan liiketoiminta lopahti vuosikymmenen ensimmäisellä puoliskolla lähes olemattomiin. Turun kauppakorkeakoulun ylioppilaskunnan Tuki ry. eriytettiin konsernista vuonna 1982, jolloin sen vastattavaksi jäi ruokala- ja kirjakauppatoiminta voittoa tuottamatta. Samassa yhteydessä KY Offset myytiin toimintaansa ID-korttivalmistajana jatkaneelle Antennalle. Ylioppilaskunnan pääsihteeri otti talouspäällikön tehtävät ja taloustoimikunnan rooli ylioppilaskunnan talouden hoidosta vastaavana elimenä vahvistui. Vuosikymmenen viimeisinä vuosina liiketoiminnan kehittämiseen kiinnitettiin erityistä huomiota ja sekä Antenna että KY Contact saivat uudet tilat ylioppilastalosta Turun ylioppilaskyläsäätiöltä vuokratuista tiloista. Tällöin Parkinkadun tilat jäivät kokonaan ylioppilaskunnan järjestötoiminnan käyttöön.


title: Turun kauppatieteiden ylioppilaat

text: Vuonna 1990, 40-vuotisjuhlavuonnaan, Turun KY kärsi jonkinlaisesta kriisistä. Keski-iän kriisi oli tuntematon käsite, mutta kuntalaisten alhaisen edustajistovaalikiinnostuksen vuoksi oltiin pulassa. Aiemmin korkeaa osallistumisaktiivisuutta ylioppilaskunnan toimintaan oli pidetty itsestäänselvyytenä, mutta kaudella 1990–1991 ymmärrettiin, että Turun KY:n tarvitsee tosissaan kilpailla omista jäsenistään ulkopuolisten aktiviteettien kanssa.


title: Turun kauppatieteiden ylioppilaat

text: Suhteet muihin sidosryhmiin olivat ajoittain koetuksella, ajoittain erinomaiset. Turkulaisten ylioppilaskuntien liiton STYL:n tarkoituksena oli 1990–1991 yhdessä kaupungin johdon kanssa luoda Turusta opiskelijaystävällisempi kaupunki. Ekonomiopiskelijoiden liiton toimintaan oltiin Turun KY:ssä 1991–1992 jopa erosuunnitelmiin asti tyytymättömiä. Kausi 1999–2000 oli ylioppilaskunnalle monella tapaa merkittävä. Ylioppilaskunta täytti puoli vuosisataa ja sen kunniaksi julkaistiin ylioppilaskunnan historiikki sekä oma Monttu Auki -laulukirja, naulattiin ylioppilaskunnan uusi lippu, ja vietettiin tavallista juhlavammat vuosijuhlat. Ylioppilaskunnan kuorokin järjesti 50-vuotisjuhlakonsertin. Juhlavuosi oli merkittävä valtakunnallisellakin tasolla. Heti kauden alussa Suomen Ylioppilas-kuntien Liittoon valittiin sen historian ensimmäinen Turun KY:n edustaja Anna Korhonen.


title: Turun kauppatieteiden ylioppilaat

text: Ylioppilaskunnassa ei hurjimpien kasinotalousvuosienkaan aikoina totuttu rypemään rahassa, vaan työtä tehtiin pyyteettömästi ja suurella sydämellä. Ylioppilaskunnan 50-vuotismatrikkelissa kauden 1999–2000 hallituksen puheenjohtaja kirjoittikin ylioppilaskuntatoiminnasta seuraavasti: Taloudellista hyötyä enemmän viivan alle jää lukemattomia ystäviä, työkavereita, voittoja ja tappioita, mutta ennen kaikkea kokemuksia opiskelusta elämää varten.


title: Turun kauppatieteiden ylioppilaat

text: Lisätietoa muun muassa TuKYn historiasta löytyy vanhan Ylioppilaskunta-TuKYn sivulta.


title: Kantaksantiini

text: Kantaksantiini (CHO,E-koodi E161g) on väriaine, jota luonnostaan on esimerkiksi krilleissä, joissa on myös astaksantiinia. Niitä syödessään lohi saa punaisen värinsä. Flamingon väri on peräisin kantaksantiinia sisältävistä katkaravuista. Samoin kellosammakoiden alapuolen kirkas puna on peräisin niiden syömän ravinnon sisältämästä kantaksantiinista.


title: Kantaksantiini

text: Kantaksantiinia valmistetaan synteettisesti, ja EU-säädösten mukaan sitä saa käyttää kalanrehussa,mutta sitä ei saa myydä kuluttajille.


title: Kantaksantiini

text: Kantaksantiinin kemiallinen kaava on CHO, moolimassa 564,840 g/mol ja CAS-numero 514-78-3. Kantaksantiini kuuluu karotenoideihin, mutta kantaksantiinista ei kuitenkaan muodostu elimistössä A-vitamiinia.


title: Kai Kantola

text: Kai Hannes Kantola (s. 11. syyskuuta 1987 North York, Ontario, Kanada) on amerikansuomalainen jääkiekkoilija, joka pelaa SM-liigajoukkue Kalevan Pallossa. Hän toimii joukkueen varakapteenina. Kantola on lähtökohtaisesti pelipaikaltaan oikea laitahyökkääjä, mutta hän osaa pelata myös keskellä. Kantola on pelityyliltään voimahyökkääjä. Hän laukoo oikealta.


title: Kai Kantola

text: Kantola syntyi suomalaisille vanhemmille Ontarion North Yorkissa, lähellä Torontoa. Hän aloitti siellä jääkiekkoilun, kunnes Kantola muutti perheineen omien sanojensa mukaan noin 6-7-vuotiaana Yhdysvaltoihin Pohjois-Carolinan Raleighiin ja siirtyi East Coast Eaglesin joukkueeseen. Kantola pelasi siellä kevääseen 2003 saakka, jonka jälkeen hän vietti kauden 2003–2004 vaihto-oppilaana Suomessa, Lahden Kiekkoreippaan B-nuorissa.


title: Kai Kantola

text: Kaudeksi 2004–2005 Kantola palasi Pohjois-Amerikkaan ja siirtyi NAHL-joukkue Fargo-Moorhead Jetsin riveihin. Hän oli siellä toisella kaudellaan 2005–2006 tehoilla 24+28=52 joukkueen toiseksi paras maalintekijä ja kolmanneksi paras pistemies. Vuodet 2006–2010 Kantola opiskeli Bowling Greenin osavaltionyliopistossa. Hän kävi ensimmäisen yliopistokautensa 2006–2007 aikana myös kahden Mestis-ottelun mittaisella visiitillä Suomessa ennen alle 20-vuotiaiden MM-kilpailuja. Kaudella 2008–2009 Kantola jakoi 12 osumallaan Bowling Greenin sisäisen maalipörssin toisen sijan Brandon Svendsenin ja David Solwayn kanssa. Viimeisen yliopistokautensa päätteeksi hän pelasi keväällä 2010 kahden AHL-ottelun mittaisella amatööritry-outilla Norfolk Admiralsissa.


title: Kai Kantola

text: Kesäkuussa 2010 Kantola siirtyi kahden viikon mittaiselle try-outille SM-liigajoukkue Tampereen Ilvekseen. Hänen annettiin antaa näyttöjä aina elokuun loppuun, jonka jälkeen Kantola sai vuoden mittaisen jatkosopimuksen joukkueeseen. "Aamulehden" mukaan Ilves löysi hänet Facebookin välityksellä. Kantola on lisäksi joukkueen silloisen apuvalmentaja Pekka Kangasalustan vaimon pikkuserkku. SM-liigan tulokaskausi 2010–2011 toi Kantolalle 56 runkosarjaottelussa tehot 5+8=13 sekä viidessä playoff-ottelussa tehot 1+1=2. Joulukuussa 2010 hän teki vuoden mittaisen jatkosopimuksen Ilveksen kanssa.


title: Kai Kantola

text: Kaudella 2011–2012 Kantola teki runkosarjassa 12 tehopistettä. Hän oli kauden aikana myös yli kuukauden sivussa jalkavamman takia, jonka Kantola sai joulukuussa 2011. Ilves jäi runkosarjassa viimeiseksi ja ajautui liigakarsintoihin, joiden pistepörssin Kantola voitti tehoilla 2+4=6. Hänet palkittiin Ilveksen kauden päättäjäisissä joukkueen parhaita pelaajia valitessa pronssi-palkinnolla. Maaliskuussa 2012 Kantola teki kaksivuotisen jatkosopimuksen Ilveksen kanssa.


title: Kai Kantola

text: Lokakuussa 2012 Kantola joutui jalkavamman takia arviolta kuudeksi viikoksi sivuun jouduttuaan Kärppien Atte Ohtamaan taklaamaksi. 10. tammikuuta 2013 pelatussa ottelussa Kärppiä vastaan hän hyökkäsi Ohtamaan kimppuun. Kostoksi luonnehdittu tilanne sai alkunsa Kärppien puolustusalueella Kantolan käytettyä ensin poikittaista mailaa Ohtamaahan. Tämän jälkeen hän koukki Ohtamaata useita kertoja keskialueella. Hyökkäysalueella Kantola pudotti hanskansa, löi Ohtamaata päähän, repi hänet jäähän ja löi häntä useita kertoja erotuomarien väliintuloon saakka. Kantola sai ottelurangaistuksen, keräsi tilanteesta peräti 29 (2+2+5+20) jäähyminuuttia ja hänet asetettiin heti ottelun jälkeen väliaikaiseen pelikieltoon.


title: Kai Kantola

text: Viikko Kärppiä vastaan pelatun ottelun jälkeen Kantolalle asetettiin pitkä, yhdeksän ottelun mittainen pelikielto. Päätösharkinnassaan kurinpitoryhmä piti rangaistusta ankaroittavana seikkana sitä, että Kantola oli katsonut oikeudekseen käyttää omankäden oikeutta jäällä sekä sitä, että Kantola löi pelitilanteen ulkopuolella tappeluhalutonta ja jäässä makaavaa vastustajan pelaajaa. Rangaistusta ankaroitti myös se, että Kantola aloitti tappelun täysin tarkoituksenhakuisesti vailla mitään kunnioitusta jääkiekon ja SM-liigan sääntöjä kohtaan sekä välinpitämättömästi teon kohteena olevan pelaajan turvallisuudesta ja pelin sekä pelaajan kunnioitusta. Ennen tätä hän ehti myös kärsiä väliaikaisesta pelikiellostaan kaksi ottelua.


title: Kai Kantola

text: Kaudella 2012–2013 Kantola oli jälleen runkosarjassa viimeiseksi sijoittuneen Ilveksen parhaimmistoa sekä joukkueen kolmanneksi paras pistemies tehtyään 37 runkosarjaottelussa tehot 11+11=22. Kaudella 2013–2014 Kantola nousi Ilveksen varakapteeniksi. Hän teki SM-liigan yhden kauden piste-ennätyksensä tehoilla 19+14=33, joilla Kantola oli joukkueen paras maalintekijä ja jakoi sisäisen pistepörssin toisen sijan Sami Sandellin kanssa.


title: Kai Kantola

text: Kaudeksi 2014–2015 Kantola siirtyi kaksivuotisella sopimuksella Espoo Bluesiin. Hän aloitti kautensa väkevästi ja teki syyskuun kahdeksassa ottelussa tehot 8+4=12. Kantola palkittiin SM-liigan syyskuun 2014 kuukauden pelaajana. Pian tämän jälkeen johtaessaan koko liigan maalipörssiä hän kuitenkin sai kiekon jalkaansa ja loukkaantui. Kantolan ennustettiin olevan sivussa kuudesta kahdeksaan viikkoa. Hänen kauteensa mahtui myös yhteensä viisi ottelua poissaoloja pelikieltojen vuoksi. Kantola teki kauden aikana lopulta 39 runkosarja- ja neljässä playoff-ottelussa tehot 12+10=22. Kesken kauden 2015–2016, lokakuussa 2015 hän palasi loppukauden kattavalla sopimuksella Bluesista Ilvekseen. Kantola nousi Ilveksessä myös kapteenistoon.


title: Kai Kantola

text: Kantola siirtyi kaudeksi 2016–2017 vuoden mittaisella sopimuksella KooKoohon. Hän jakoi 14 osumallaan joukkueen sisäisen maalipörssin kärkisijaa Juha-Pekka Haatajan kanssa, kunnes siirtorajan kynnyksellä helmikuussa 2017 KooKoo kauppasi Kantolan, Jarkko Malisen ja Ryan O’Connorin loppukaudeksi Helsingin IFK:hon. Vastaavasti HIFK:sta KooKoohon siirtyi loppukauden lainasopimuksilla Panu Mieho ja Miro-Pekka Saarelainen. KooKoo-kolmikon siirron taustalla oli joukkueen alhainen sijoitus sarjataulukossa ja tilan tekeminen seuraavan kauden pelaajabudjettiin.


title: Kai Kantola

text: Kaudeksi 2017–2018 Kantola siirtyi kaksivuotisella sopimuksella Kalevan Palloon. Hänet nimettiin joukkueen varakapteeniksi. KalPan Mestarien liigan avausottelussa 24. elokuuta 2017 ruotsalaista Malmö Redhawksia vastaan Kantola onnistui tekemään ammattilaisuransa ensimmäisen kypärätempun. Hänen ensimmäinen ja kolmas osumansa syntyivät ylivoimalla. Kantola kolmas 5-4-maali jäi myös KalPan voittomaaliksi. Lisäksi hän sai ottelussa syöttöpisteen Eetu Luostarisen 6-4-loppulukemiin viimeistelemään maaliin. Kantola oli CHL:ssä joukkueen paras pistemies ja maalintekijä tehoilla 4+4=8. SM-liigan pudotuspeleissä hän oli KalPan paras maalintekijä neljällä osumallaan. Tammikuussa 2019 Kantola teki seuran kanssa vuoden mittaisen jatkosopimuksen.


title: Kai Kantola

text: Kantola valittiin Suomen alle 20-vuotiaiden MM-joukkueeseen vuoden 2007 turnaukseen. Joukkueen valmennusjohto katsoi hänen olevan edustuskelponen Suomen kansalaisena sekä ilman kokemusta aiemmista ikäkausimaajoukkueiden arvoturnauksista. IIHF:n direktoraatti totesi kuitenkin Kantolan olleen edustuskelvoton, sillä hän ei ollut pelannut kahta peräkkäistä kautta edustamassaan maassa. Kantolan Suomen joukkueessa korvasi Nico Aaltonen. Kantola edusti aiemmin Yhdysvaltoja jouluturnauksessa Viking Cupissa vuonna 2005, mutta hän oli pelannut myös Suomen joukkueessa alle 16-vuotiaiden maaotteluita.


title: Frostisen

text: Frostisen () on yksi Norjan suurimmista lakijäätiköistä. Sen pinta-ala on 25 km² ja korkein kohta noin 1 710 metriä merenpinnan yläpuolella. Frostisen sijaitsee Ofotfjord-vuonoon kuuluvan Skjomen-haaran lähellä, Ofotenin maakunnassa, Pohjois-Norjassa.


title: Frostisen

text: Alueella on myös kolme samannimistä vuorta: Frostisen (1 724 m), Luoteis-Frostisen (1 674 m) ja Itä-Frostisen (1 674 m).


title: Mokhtar Naili

text: Mokhtar Naili (; s. 3. syyskuuta 1953) on tunisialainen uransa lopettanut jalkapallomaalivahti. Naili edusti koko seurauransa Club Africainia ja pelasi Tunisian jalkapallomaajoukkueessa vuoden 1978 MM-kisoissa aloittavana maalivahtina. Hän korvasi juuri ennen kisoja loukkaantuneen Sadok Sassin.


title: Mokhtar Naili

text: Aktiiviuransa jälkeen Naili on työskennellyt maalivahtivalmentajana muun muassa Tunisian maajoukkueessa.


title: El Alin lento 1862

text: El Alin lento 1862 oli 4. lokakuuta 1992 tapahtunut onnettomuuteen päättynyt lento. Onnettomuudessa israelilaisen lentoyhtiö El Alin Boeing 747 -kone putosi lähdettyään välilaskupaikalta Amsterdamin Schipholin lentokentältä. Yhteensä 43 ihmistä kuoli onnettomuudesta, joista yksi oli koneen ainoa matkustaja Anat Solomon, joka oli matkalla Tel Aviviin häihinsä. Muita kuolleita olivat koko kolmen hengen miehistö ja 39 ihmistä, jotka olivat Bijlmermeerin asuinalueella koneen iskeytyessä maahan. Onnettomuuden aiheutti vika Boeing 747:n moottoreiden kiinnityksessä. Koneen kolmas moottori irtosi rikkoen moottori nelosen ja siiven johtoreunan. Se aiheutti epätasapainoa ja nosteen vähenemistä koneen oikealle siivelle. Lentäjät pääsivät kuitenkin lähelle lentokenttää takaisin ja aloittivat laskeutumisen ja avasivat siipien siivekkeet hidastaakseen laskeutumisnopeuteen. Oikean siiven siivekkeet eivät kuitenkaan toimineet ja täten vasemman siiven nosteen edelleen lisääntyessä lentäjät menettivät koneen hallinnan ja se syöksyi suoraan kerrostaloon leikaten sen kahtia. Vaikka siivekkeitä ei olisi avattu, kone olisi tuhoutunut laskussa nopeuden ollessa liian suuri.


title: Mokhtar Hasni

text: Mokhtar Hasni (; s. 19. maaliskuuta 1952) on tunisialainen entinen jalkapalloilija, pelipaikaltaan hyökkääjä.


title: Mokhtar Hasni

text: Hasni pelasi Tunisian jalkapallomaajoukkueessa muun muassa vuoden 1978 MM-kisoissa.


title: Oskar Essén

text: Oskar Essén (s. 12. helmikuuta 1985 Parainen, Suomi) on suomalainen jääkiekkoilija. Essén on Turun Tovereiden kasvatti. Essén on pelannut urallaan 186 Mestis-ottelua.


title: Oskar Essén

text: Essén pelasi TuTossa kauden 2006–2007 alkuun asti jolloin hän siirtyi 8 ottelun jälkeen ensin kahden ottelun pituisella try-out sopimuksella FPS:ään. Pesti Forssassa jatkui loppukauden kestävällä sopimuksella. Seuraavalla kaudella 2007–2008 hän ehti pelata 24 ottelua Titaanien paidassa, minkä jälkeen siirtyi loppukaudeksi KooKoohon.


title: Oskar Essén

text: Essén pelasi Norjassa koko kauden 2008–2009. Joukkueena oli Rosenborg IHK, joka pelasi tuolloin 1. divisionassa, hän pelasi kauden aikana 29 ottelua, joissa tehoja kertyi 30 maalia ja 31 syöttöpistettä.


title: Oskar Essén

text: Essén palasi Suomeen ja Mestikseen. Joukkueena oli SaPKo. Kauden aikana hän pelasi 24 ottelua ja sai 31 pistettä(17+14). Seuraavalla kaudella hänellä oli ennen kauden alkua try-out-sopimus KalPan kanssa. Hän ei kuitenkaan saanut paikkaa liigassa joten pelasi kauden SaPKossa.


title: Oskar Essén

text: Essén siirtyi jälleen 1. divisionaan, mutta tällä kertaa Ruotsiin. Hän pelasi siellä 16 ottelua kauden aikana ja sai 9(6+3) pistettä. Essén siirtyi kesken kauden Norjassa pelaavan Manglerud Starin joukkueeseen. Hän ehti pelata joukkueessa kahdeksan ottelua, joissa teki yhden maalin ja syötti neljä. Manglerud joutui kauden päätteeksi karsintaan. Essén pelasi kolme karsintaottelua ja syötti niissä yhden maalin.


title: Oskar Essén

text: Essén palasi kaudeksi 2012–2013 takaisin Suomeen ja Mestikseen yhden vuoden mittaisella sopimuksella. Essén pelasi kaudella 40. Pisteitä kertyi niissä yhteensä 27, joista 14 oli maaleja ja 13 syöttöjä. Hän oli SaPKon toiseksi paras maalintekijä. Jäähyaitiossa hän istui 32 minuuttia. Essénin jatkosopimuksesta SaPKon kanssa ilmoitettiin samassa yhteydessä Teemu Hutun ja Joni Pakkasen sopimusten kanssa. Essén iski kauden 40 ottelussa 14 maalia ja yhteensä 27 pistettä. Hän istui jäähyllä 32 minuttia. Marraskuussa 2013 SaPKo näytti Essénille ovea. Myöhemmin kauden aikana hän teki sopimuksen Norjan jääkiekon I-divisioonassa pelaavan Viking Hockeyn kanssa.


title: Oskar Essén

text: Kaudella 2014–2015 Essén pelasi Suomi-sarjassa 14 ottelua, joissa teki seitsemän maalia ja kymmenen syöttöpistettä eli yhteensä 17 tehopistettä.


title: Mathias Månsson

text: Mathias Månsson (s. 20. syyskuuta 1981 Gävle, Ruotsi) on ruotsalainen jääkiekkoilija, joka edustaa Ruotsin toiseksi korkeimmalla sarjatasolla Allsvenskanissa pelaavaa IF Sundsvall Hockeyta.


title: Mathias Månsson

text: Månsson on Njurunda SK:n kasvatti. Viimeiset juniorivuotensa hän kuitenkin pelasi Modo Hockeyn J20 -joukkueessa. Modon junioreissa Månsson pelasi kaudella 1998–1999 36 ottelua, joissa teki 19 maalia ja yhtä monta syöttöpistettä. Seuraavan kauden 35 ottelussa hän teki kymmenen maalia ja 32 syöttöpistettä eli yhteensä 42 tehopistettä. Hän oli molemmilla kausilla joukkueen sisäisen pistepörssin ensimmäinen.


title: Mathias Månsson

text: Kaudeksi 2000–2001 Månsson siirtyi pelaamaan Ruotsin toiseksi korkeimmalle sarjatasolle Allsvenskaniin IF Sundsvall Hockeyn joukkueeseen. Ensimmäisellä aikuisten tasolla pelaamallaan kaudella Månsson teki 35 ottelussa seitsemän maalia ja 13 tehopistettä sekä keräsi 26 rangaistusminuuttia. Lisäksi hän pelasi kahdessa pudotuspeliottelussa, joissa jäi pisteittä ja istui kolme kahden minuutin jäähyä.


title: Mathias Månsson

text: Månsson siirtyi kaudeksi 2001–2002 pelaamaan toiseen Allsvenskan-joukkueeseen Rögle BK:hon. Ensimmäisellä kaudella hän pelasi 41 ottelua ja teki niissä 16 pistettä. Kaudella 2002–2003 Månsson teki yhdeksän maalia ja yhteensä 24 tehopistettä pelaamissaan 42 runkosarjaottelussa. Rögle sijoittui kauden päätteeksi lohkonsa ensimmäiseksi ja pääsi karsimaan pääsystä korkeimmalle sarjatasolle Eliterieniin. Månsson teki kymmenessä karsintaottelussa kolme maalia.


title: Mathias Månsson

text: Kahden Röglessä pelatun kauden jälkeen Månsson siirtyi Bofors IK:hon, jossa teki 46 pelissä 14 maalia ja yhteensä 26 tehopistettä. Månsson pelasi myös seuraavalla kaudella 46 ottelua. Niissä hän oli yhdessä Johan Olssonin kanssa joukkueen paras maalintekijä 19 osumalla. Joukkueen sisäisessä pistepörssissä hän sijoittui Oscar Steénin jälkeen toiseksi tehtyään 41 tehopistettä. Lisäksi hän keräsi 112 jäähyminuuttia, joilla oli sarjan kahdeksanneksi eniten rangaistu pelaaja.


title: Mathias Månsson

text: Månsson pelasi Boforsissa kahden vuoden ajan, jonka jälkeen siirtyi kaudeksi 2005–2006 maan korkeimamlle sarjatasolle Elitserieniin Brynäs IF:n joukkueeseen. Hän teki 49 pelissä 11 maalia ja yhteensä 24 tehopistettä. Neljässä pudotuspeliottelussa Månsson teki yhden maalin. Toisella pääsarjakaudellaan hän teki 14 maalia sekä 29 tehopistettä. Lisäksi hän pelasi seitsemän ottelua pudotuspeleissä. Niissä syntyi kolme maalia ja kaksi syöttöpistettä, joiden lisäksi hän istui kaksi kahden minuutin rangaistusta.


title: Mathias Månsson

text: Kaudella 2007–2008 Månsson pelasi vielä Brynäsissä 46 ottelua tehden 29 pistettä, mutta siirtyi seuraavaksi kaudeksi Skellefteå AIK:hon. Ensimmäisellä kaudellaan Skellefteåssa Månsson pelasi 54 ottelua ja teki 28 pistettä. Pudotuspelejä hän pelasi 11, kun joukkue eteni semifinaaleihin asti. Pelaamissaan otteluissa Månsson sai tililleen kolme syöttöpistettä.


title: Mathias Månsson

text: Kaudella 2009–2010 Månsson ehti pelata Skellefteåssa kahdeksan ottelua ennen kuin hänen sopimuksensa purettiin. Tämän jälkeen hän palasi entiseen seuraansa Rögle BK:hon, jossa pelasi 45 ottelua ja oli 14 osumalla joukkueen paras maalintekijä yhdessä Eric Beaudoinin kanssa. Yhteensä hän pelasi molemmissa joukkueissa 53 ottelua, joissa teki 14 maalia ja 12 syöttöpistettä eli yhteensä 26 tehopistettä. Rögle kuitenkin tippui kauden päätteeksi Allsvenskaniin.


title: Mathias Månsson

text: Kaudeksi 2010–2011 Månsson siirtyi ensimmäisen kerran urallaan ulkomaille, kun teki yksivuotisen sopimuksen SM-liigassa pelaavan Kalevan Pallon kanssa. Månsson kuitenkin pelasi KalPassa vain 18 ottelua, jonka jälkeen sopimus purettiin hänen tehtyä ennen tätä yhden maalin ja kolme syöttöpistettä.


title: Mathias Månsson

text: Hän palasi Ruotsiin marraskuun puolessa välissä Södertälje SK:hon, jonka kanssa hän teki kaksivuotisen sopimuksen. Månsson nimettiin joukkueen varakapteeniksi. Hän pelasi loppukauden aikana 36 peliä ja teki niissä kahdeksan maalia sekä kaksi syöttöpistettä. Södertälje sijoittui kauden päätteeksi Elitserienin toiseksi viimeiseksi ja tippui karsinnan jälkeen Allsvenskaniin. Månsson teki kymmenessä pelaamassaan karsintaottelussa kolme maalia.


title: Mathias Månsson

text: Månsson pelasi toisella Södertälje-kaudellaan 50 ottelua Allsvenskanissa. Niissä hän iski viisi maalia ja teki yhteensä 15 tehopistettä, joiden lisäksi keräsi 52 rangaistusminuuttia.


title: Mathias Månsson

text: Månsson pelasi Södertäljessä vain kaksi kautta, joiden jälkeen siirtyi Tanskan pääsarjatasolla Metal Ligaenissa pelanneeseen Aalborg Piratesin joukkueeseen. 40 pelaamassaan ottelussa hän teki kahdeksan maalia. Lisäksi hän voitti sarjan syöttöpörssin annettuaan peräti 40 maaliin johtanutta syöttöä. Pudotuspeleissä hän pelasi seitsemän ottelua tehden kahdeksan tehopistettä.


title: Mathias Månsson

text: Månsson pelasi alkukauden 2013–2014 ajan Aalborgissa joukkueen kapteenina. Hän ehti pelata 31 ottelua, joissa teki yhtä monta pistettä. Månssonin sopimus purettiin ja hän siirtyi Norjan pääsarjatasolla pelanneeseen Lørenskog IK:n joukkueeseen. Hän pelasi Lørenskogissa vain seitsemän runkosarjaottelua sekä viisi pudotuspeliottelua.


title: Mathias Månsson

text: Norjassa pelatun loppukauden jälkeen Månsson siirtyi takaisin Ruotsiin IF Sundsvall Hockeyn joukkueeseen, jossa debytoi 15 vuotta aiemmin aikuisten tasolla. Joukkue pelasi kauden 2014–2015 maan kolmanneksi korkeimmalla sarjatasolla. Månsson teki 32 ottelussa yhtä monta pistettä. Månsson pelasi joukkueen riveissä yhdeksän karsintaottelua, joissa teki yhden maalin ja yhden syöttöpisteen. Lisäksi hän istui 12 jäähyminuuttia.


title: Mathias Månsson

text: Sundsvall nousi kaudeksi 2015–2016 Allsvenskaniin ja teki Månssonin kanssa kaksivuotisen jatkosopimuksen. Månsson toimi kaudella 2015–2016 joukkueen varakapteenina.


title: Mathias Månsson

text: Månsson aiheutti maaliskuussa 2016 kohua, kun häntä epäiltiin vastustajan pelaajalle tehdystä murhauhkauksesta. Hän sai pelissä ottelurangaistuksen, jonka vastustajan kapteeni Joakim Englund kertoi johtuneen Månssonin Victor Öhmanille tekemästä murhauhkauksesta. Månsson itse kiisti tehneensä tämän.


title: Mathias Månsson

text: Månsson edusti Ruotsia useiden eri ikäluokkien maajoukkueissa. Yhteensä hän pelasi alle 17-, 18- ja 19-vuotiaiden maajoukkueotteluissa 18 peliä ja teki niissä kolme maalia sekä yhteensä kymmenen tehopistettä.


title: Mathias Månsson

text: Månsson edusti Ruotsin maajoukkuetta vuoden 2001 nuorten maailmanmestaruuskilpailuissa, joissa hän pelasi seitsemän ottelua ilman pisteitä. Ruotsi eteni turnauksessa pronssiotteluun asti, mutta hävisi sen Kanadalle jatkoajalla maalein 2–1.


title: Mathias Månsson

text: Aikuisten maajoukkueessa Månsson edusti Ruotsia ensimmäisen kerran kaudella 2005–2006, jolloin hän pelasi yhden maaottelun. Seuraavan kauden aikana hän pääsi pelaamaan seitsemän Euro Hockey Tour -ottelua, joissa teki kaksi maalia sekä yhden syöttöpisteen. Ensimmäiset arvokisansa Månsson pelasi vuoden 2007 maailmanmestaruuskilpailuissa. Hän pelasi turnauksessa neljä ottelua ja jäi niissä pisteittä. Ruotsi eteni pronssiotteluun, jossa hävisi Venäjälle.


title: Mathias Månsson

text: Månsson pelasi viimeiset maaottelunsa kauden 2008–2009 aikana, jolloin edusti Ruotsia kahdessa ottelussa. Niissä hän istui kaksi kahden minuutin rangaistusta.


title: Happokloridit

text: Happokloridi eli asyylikloridi on orgaaninen yhdiste, joka sisältää funktionaalisen ryhmän -COCl. Happoklorideja voidaan pitää karboksyylihappojen johdannaisia, joissa hapon hydroksyyliryhmän on korvannut klooriatomi. Ne ovat hyvin reaktiivisia, eikä niitä esiinny sen vuoksi luonnossa.


title: Happokloridit

text: Happokloridit nimetään vastaavan hapon tai hiilivedyn pääte päätteellä -yylikloridi. Täten kaksi hiiliatomia sisältävää etaanihappoa vastaa etanoyylikloridi ja bentsoehappoa bentsoyylikloridi. Usein käytetään myös triviaalinimiä kuten asetyylikloridi etanoyylikloridista.


title: Happokloridit

text: Happoklorideja valmistetaan halogenoimalla karboksyylihappoja. Halogenoivana reagenssina käytetään useimmiten tionyylikloridia, fosforipentakloridia tai fosforitrikloridia.


title: Happokloridit

text: Alla reaktion mekanismi, kun käytetään tionyylikloridia


title: Happokloridit

text: Tionyylikloridin rikkiatomi on elektrofiilinen ja reagoi helposti karboksyyliryhmän kanssa. Reaktiossa eliminoituu yksi vetykloridimolekyyli ja muodostuu välituote, joka on hyvin elektrofiilinen ja erittäin epävakaa. Välituote reagoi heikosti nukleofiilisen kloridi-ionin kanssa, jolloin muodostuu avaruusrakenteeltaan tetraedriä muistuttava välituote. Tämä välituote hajoaa vapauttaen rikkidioksidia, vetykloridia ja happokloridin.


title: Happokloridit

text:
Pieniä määriä arvokkaita happoklorideja voidaan valmistaa oksalyylikloridin ja dimetyyliformamidin avulla.
Ensimmäisessä vaiheessa oksalyylikloridi ja dimetyylifromamidi reagoivat nukleofiilisella substituutiolla, jonka jälkeen tedraedrisestä välituotteesta eliminoituu hiilimonoksidia ja -dioksidia muodostaen reaktiivisen välimuodon. Tässä vaiheessa katalyyttinä toimiva dimetyyliformamidi vapautuu.
Välituote reagoi karboksyylihapon kanssa, muodostaen uuden välituotteen, joka reagoi kloridi-ionin kanssa, jolloin tuotteena syntyy happokloridia.


title: Happokloridit

text: Happokloridit ovat hyvin reaktiokykyisiä ja niitä käytetään muun muassa valmistettaessa estereitä ja amideja Näiden yhdisteiden valmistusta kutsutaan asyloinniksi tai nukleofiilisiksi asyylisubstituutioreaktioiksi. Reaktiossa alkoholien kanssa muodostuu estereitä ja ammoniakin tai amiinien kanssa amideja. Mekanismit ovat molemmissa samankaltaiset. Reaktiossa ensimmäinen vaihe on nukleofiilinen additioreaktio. Syntyneestä tuotteesta on poistettava protoni, jotta se ei hajoaisi lähtöaineikseen. Tähän tarkoitukseen käytetään emästä, kuten natriumhydroksidia tai pyridiiniä. Kun välituote on deprotonoitu, hajoaa se esteriksi tai amidiksi vapauttaen vetykloridia.


title: Happokloridit

text: Lewis-happojen, kuten alumiinikloridin toimiessa katalyyttinä happokloridit voivat toimia nukleofiileinä niin kutsutussa Friedel-Crafts-asyloinnissa. Tätä reaktiota käytetään valmistettaessa esimerkiksi bentseenin ketonijohdannaisten valmistuksessa.Johnson, s. 286


title: Happokloridit

text:
Reaktion ensimmäisessä vaiheessa katalyytti ja happokloridi muodostavat kompleksin, jossa on elektronivajeen omaava hiiliatomi. Kompleksi hajoaa muodostaen asyliumkationin.
Asyliumioni on elektrofiili ja reagoi aromaattisen bentseenirenkaan kanssa.
Muodostuva aryliumkationi hajoaa vapauttaen aromaattisen ketonin, vetykloridimolekyylin ja katalyytin.


title: Happokloridit

text: Organolitiumyhdisteillä happoklorideista voidaan pelkistää aldehydejä tai pelkistää ja alkyloida, jolloin tuotteena muodostuu ketoni.


title: Benito Yllaconza

text: Juan Benito III Yllaconza Grandez (s. 18. helmikuuta 1991 Callao, Peru) on perulainen jalkapalloilija. Hän on pelipaikaltaan keskikenttäpelaaja.


title: Benito Yllaconza

text: Yllaconza siirtyi Valkeakosken Hakaan keväällä 2009 kotimaastaan Academia Deportiva Cantolaosta yhdessä Josef Chavezin kanssa. Syksyllä 2009 hän allekirjoitti Hakan kanssa kaksivuotisen sopimuksen, jossa on lisäksi vuoden optio. Hän on pelannut Suomessa myös Hakan yhteistyöseurassa Salon Palloilijoissa Kakkosessa 2009 ja Hakan farmijoukkueessa Valkeakosken Koskenpojissa Kolmosessa kausilla 2009–2010.


title: Ian Haugland

text: Ian Haugland (oik. Håkan Jan Haugland s. 13. elokuuta 1964 Storslett, Nordreisa, Norja) on norjalaissyntyinen ruotsalainen, hardrock-yhtye Europen rumpali. Hauglandin ollessa kahdeksan kuukauden ikäinen hän muutti vanhempiensa kanssa Märstaan, Ruotsiin.


title: Marcin Lewandowski

text: Marcin Lewandowski (s. 13. kesäkuuta 1987 Szczecin) on puolalainen keskimatkojen juoksija.


title: Marcin Lewandowski

text: Lewandowski oli neljäs alle 20-vuotiaiden MM-kilpailuissa 2006 ja voitti kultaa alle 23-vuotiaiden EM-kilpailuissa 2007. Hän karsiutui välierissä Pekingin olympialaisissa 2008. Vuonna 2009 Lewandowski oli kuudes Torinon sisäratojen EM-kilpailuissa ja kahdeksas Berliinin MM-kilpailuissa. Samana vuonna hän voitti hopeaa alle 23-vuotiaiden EM-kilpailuissa maanmiehensä Adam Kszczotin voittaessa kultaa. Barcelonan EM-kilpailuissa 2010 hän voitti 800 metrin juoksun ajalla 1.47,07. Adam Kszczot sijoittui tällä kertaa kolmanneksi. Pariisin EM-halleissa 2011 Lewandowski sijoittui 800 metrillä toiseksi Adam Kszczotin voittamassa kilpailussa. Saman vuoden Daegun MM-kilpailuissa hän oli neljäs. Istanbulin sisäratojen MM-kilpailuissa 2012 Lewandowski keskeytti välierissä. Saman vuoden Lontoon olympialaisissa hän karsiutui 800 metrin välierissä.


title: Marcin Lewandowski

text: Göteborgin EM-halleissa 2013 Lewandowski sijoittui 1 500 metrin juoksussa neljänneksi. Moskovan MM-kilpailuissa hän sijoittui 800 metrillä neljänneksi. Sopotin MM-hallikilpailuissa 2014 hän tuli maaliin kolmantena 800 metrin juoksussa, mutta hänet hylättiin ratarikon vuoksi. Hän kuului Puolan joukkueeseen, joka saavutti IAAF World Relays -kilpailuissa hopeaa 4 × 800 metrin viestissä 2014. Zürichin EM-kilpailuissa 2014 hän sijoittui 800 metrillä viidenneksi. Prahan EM-hallikilpailuissa 2015 hän voitti kultaa 800 metrillä. Hän saavutti IAAF World Relays -kilpailuissa hopeaa 4 × 800 metrin viestissä jälleen 2015. Pekingin MM-kilpailuissa 2015 hän karsiutui 800 metrin välierissä. Amsterdamin EM-kilpailuissa 2016 Lewandowski sijoittui 800 metrillä toiseksi Adam Kszczotin voittamassa kilpailussa. Rio de Janeiron olympialaisissa 2016 hän oli 800 metrillä kuudes.


title: Marcin Lewandowski

text:
Lewandowski voitti sisäratojen Euroopan-mestaruuden 1 500 metrillä Belgradissa 2017 ajalla 3.44,82. Hän sai IAAF World Relays -kilpailuissa pronssia 4 × 800 metrin viestissä 2017. Lontoon MM-kilpailuissa 2017 hän sijoittui 1 500 metrillä seitsemänneksi ja karsiutui 800 metrillä välierissä. Birminghamin MM-hallikilpailuissa 2018 hän saavutti 1 500 metrillä hopeaa ajalla 3.58,39. Saman vuoden Berliinin EM-kilpaiuissa hän sai 1 500 metrillä hopeaa ajalla 3.38,14.
NR = maan ennätys


title: Hääpäivien nimitykset

text: Hääpäiville eli avioliiton solmimisen vuosipäiville on omat nimityksensä avioliitossa vietettyjen vuosien määrän mukaan. Yleensä tasalukuhääpäiviä juhlitaan tavallista juhlavammin. Nimitykset vaihtelevat alueittain ja maittain. Suomessa kulta- ja hopeahäitä on alettu viettää kaikissa yhteiskuntaluokissa vasta 1900-luvun alkupuolella. Vanhin tunnettu tieto kultahäitään viettäneestä pariskunnasta on Saksasta vuodelta 1547, jolloin eteläsaksalainen pariskunta vietti 50-vuotishääjuhlaansa Wineden-nimisessä pikkukaupungissa. He olivat pormestari Erasmus Grunninger ja hänen vaimonsa, jonka nimeä ei ole kerrottu. Malli tulee luultavasti katolisen kirkon jo 1300-luvulta alkaen viettämästä tavasta juhlia jokaista 50. vuotta riemuvuotena Raamatun kehotuksen mukaan (3. Moos. 25:9–). Paitsi riemuvuosiksi Saksassa alettiin 1600-luvulla kutsua näitä vuosia myös kultaisiksi vuosiksi, ja 1600-luvun puolivälissä riemuhäitä alettiin nimittää kultahäiksi. Hopeahäistä, häiden 25. vuosipäivästä, ensimmäinen tunnettu tieto on Hollannista vuodelta 1680.


title: Hääpäivien nimitykset

text: 1800-luvulla kulta- ja hopeahääpäivien viettoperinne oli levinnyt Saksasta koko Eurooppaan ja myös Pohjois-Amerikkaan. Saksassa tapa levisi myös maaseudulle, kun hääpäivät muualla olivat yleensä vain säätyläisten ja kaupunkilaisten juhlia. Pohjoismaissa tapa yleistyi 1700-luvulla. Ensimmäiset tiedossa olevat Ruotsissa vietetyt kultahäät olivat vuonna 1737 Göteborgissa. Varhaisimmat tiedot Suomessa vietetyistä kultahäistä ovat 1750-luvulta: Helsingissä hääpäiväänsä juhlivat 7. tammikuuta 1755 kämnerioikeuden esimies ja varapormestari Lorents Strång ja hänen vaimonsa Maria Burtz ja Turussa 10. tammikuuta 1758 rykmentinmuonittaja Grundström vaimoineen. Hopeahäistä Suomessa varhaisin tieto on Turusta vuodelta 1849.


title: Hääpäivien nimitykset

text: Kulta- ja hopeahäihin pukeuduttiin juhlavaatteisiin. Suomalaiset tapaoppaat neuvoivat 1940- ja 1950-luvulla hopeamorsianta pukeutumaan hopeahääpäivänään hopeaharmaaseen silkki- tai samettiasuun. Pöydässä tuli myös olla hopeaesineitä. Hopeasulhasen tuli lahjoittaa vaimolleen koru. Juhlan tuli kaikessa muistuttaa alkuperäisiä häitä mahdollisimman paljon aina istumajärjestystä myöten. Nykyisin näitä tapoja ei enää noudateta, mutta aviomiehen odotetaan lahjoittavan vaimolleen koruja ja arvoesineitä ja myös lapset muistavat vanhempiaan usein yhteisellä lahjalla. Hopeahääkulut maksaa pari itse, kultahäät kustantavat lapset.